Josefa Wakaukwabilila Mukwasyi Wakwe | Lusyomo Lwini-lwini\nWakaukwabilila, Wakaulanganya, Wakazumanana kusyomeka\n1, 2. (a) Nkucinca kuli buti Josefa amukwasyi wakwe nkobakeelede kucita? (b) Makani nzi mabi Josefa ngaakeelede kwaambila mukaakwe?\nAMWEEZEEZYE Josefa kabikka cibbudu acimbi amusana wambongolo. Amweezeezye kuti mulimubwene kalanga-langa munzi wa Betelehemu masiku alimwi kauma-uma mbongolo yakwe. Kweelede kuti wakali kuyeeya musinzo mulamfwu ngwaakeelede kweenda kuya ku Egepita. Wakali kuunka kucisi ceenzu, nkobakali kwaambaula mwaambo uumbi alimwi nkobakali kutobela zilengwa zimbi—ino mukwasyi wakwe musyoonto wakali kuyakuzyibila buti kucinca ooku?\n2 Tiicakali cuuba-uba kulinguwe kwaambila Mariya makani aaya mabi, mukaakwe ngwaakali kuyanda kapati, pele Josefa wakaliyumya akumwaambila. Wakamwaambila ciloto eeco icakali kujatikizya mungelo mbwaakamuletela mulumbe iwakazwa kuli Leza, wakuti: Mwami Heroda wakali kuyanda kujaya mwanaabo musyoonto! Bakeelede kulonga mpoonya-mpoonya. (Amubale Matayo 2:13, 14.) Mariya wakalibilika kapati. Ndiza wakalibuzya kuti: Nkaambo nzi ncayanda kujaya mwanaangu uutakwe mulandu? Mariya a Josefa tiibakali kukonzya kukamvwisya kaambo. Nokuba boobo, bakasyoma Jehova, aboobo bakalibambila lweendo.\n3. Amupandulule lweendo lwa Josefa amukwasyi wakwe kuzwa ku Betelehemu mbolwakabede. (Amubone acifwanikiso.)\n3 Ciindi bantu bamu Betelehemu nobakali koona alimwi kabatazyi cakali kucitika, Josefa, Mariya alimwi a Jesu bakazwa mumunzi akutalika kweenda kakucisiya. Kabaya kumusanza, alimwi kakuyaabuca, cakutadooneka Josefa wakali kulibuzya kujatikizya zyintu zyakali kuyakucitika kumbele. Mbuti mubezi mucete mbwaakali kukonzya kukwabilila mukwasyi wakwe kuli Heroda alimwi a Saatani ibakajisi nguzu kapati? Sena wakali kuyakucikonzya kulanganya mukwasyi wakwe lyoonse? Sena wakali kuyakucikonzya kuliyumya mukucita mulimo ooyu mupati ngwaakapegwa aa Jehova Leza wakulanganya akukomezya mwana ooyu uulibedelede? Josefa wakajana buyumuyumu bulibilisya. Notulanga-langa mbwaakazunda buyumuyumu bumwi abumwi, tulabona kaambo bamataata mazuba aano, kubikkilizya andiswe toonse, ncotweelede kwiiya lusyomo lwa Josefa.\nJosefa Wakaukwabilila Mukwasyi Wakwe\n4, 5. (a) Mbuti buumi bwa Josefa mbobwakacincila limwi? (b) Mbuti mungelo mbwaakakulwaizya Josefa kutegwa atambule mulimo mupati ooyo?\n4 Kakwiindide myezi iili mbwiibede, kali mumunzi ookwabo ku Nazareta, buumi bwa Josefa bwakacinca kuzwa naakatalika kweebana amwana musimbi wa Heli. Josefa wakalimuzyi Mariya kuti wakali musimbi uuli kabotu alimwi uusyomeka. Pele aciindi eeci, wakazyiba kuti wakalimitide! Wakayanda kuti amuleke cakusisikizya kutegwa atamuusyi nsoni, akumukwabilila kumasampu. * Nokuba boobo, mungelo wakaambila Josefa muciloto kuti Mariya wakamita kwiinda mumuuya uusalala wa Jehova. Mungelo wakayungizya kuti mwana musankwa ngwaakali kuyakuzyala wakali ‘kuyoofwutula bantu bakwe kuzibi zyabo.’ Alimwi wakasyomezya Josefa kuti: “Utayoowi kumubweza Maliya mukaintu wako akumutola kuŋanda.”—Mt. 1:18-21.\n5 Josefa, muntu mululami alimwi iwakali kumvwida, wakacita mbubwenya oobo. Wakazumina mulimo mupati: kukomezya alimwi akulanganya mwana iwatakali wakulizyalila pele iwakali kuyandwa kapati aa Leza. Kumane, kwiinda mukumvwida mulawo wamwami, Josefa amukaakwe iwakamitide bakaunka ku Betelehemu kuyoolilembya. Ooko nkonkuko mwana nkwaakazyalilwa.\n6-8. (a) Nzyintu nzi zimbi izyakapa kuti buumi bwa Josefa amukwasyi wakwe bucince? (b) Mbumboni nzi butondezya kuti Saatani ngowakatuma “nyenyeezi”? (Amubone amajwi aamunsi.)\n6 Josefa kunyina naakatola bamukwasyi wakwe ku Nazareta alimwi. Muciindi caboobo, bakakkala mu Betelehemu, musinzo mufwaafwi buyo kuzwa ku Jerusalemu. Nokuba kuti bakali bacete, Josefa wakacita zyoonse nzyaakali kukonzya kukwabilila Mariya alimwi a Jesu akubajanina nzyobakali kuyandika. Kakutanainda ciindi cilamfwu, bakajana ŋanda yakukkala iitasumpukide. Mpoonya ciindi Jesu naakakomena-komena, pele kacili mwana, ambweni kaindide amwaka omwe, buumi bwabo bwakacinca alimwi cakutayeeyela.\n7 Kwakasika kabunga kabaalumi, basikupandulula bweende bwanyenyeezi bazwa Kujwe, ibalangilwa kuti bakazwida ku Babuloni busena ibwakali kule. Bakali kutobela “nyenyeezi” kuya kuŋanda ya Josefa a Mariya alimwi bakali kuyaabuyandaula mwana iwakali kuyakuba mwami waba Juda. Baalumi aaba bakajisi bulemu kapati.\n8 Kufwumbwa naa bakalizyi naa pe, basikupandulula bweende bwanyenyeezi bakabikka buumi bwa Jesu wakacili mwana muntenda mpati. ‘Inyenyeezi’ njobakabona yakasaanguna kubasololela ku Jerusalemu, mpoonya yakabasololela ku Betelehemu. * Nobakasika ooko bakaambila Mwami Heroda mubyaabi kuti bakali kuyandaula mwana iwakali kuyakuba mwami waba Juda. Eeci cakapa kuti Heroda anyeme kapati akaambo kamunyono.\n9-11. (a) Muunzila nzi nguzu izyakali kubeleka mozyakali kwiinda nguzu zya Heroda naa zya Saatani? (b) Mbuti lweendo lwakuya ku Egepita mbolwiindene aloolo lwaambidwe mumabbuku aatwaano twakubeja?\n9 Nokuba boobo, cikkomanisya ncakuti kwakali nguzu zyakali kubeleka kwiinda nguzu zya Heroda naa Saatani. Munzila nzi? Beenzu nobakasika kuŋanda ikwakali Jesu akumubona kali abanyina, bakaleta zipego kakunyina akulomba kupilusyilwa cintu nociba comwe. Eelo kaka Josefa a Mariya bakagambwa kupegwa zyintu zidula kapati “zyangolida, atununkilizyo tutegwa libano amulo” cakutayeeyela! Basikupandulula bweende bwanyenyeezi bakali kuyanda kuyakwaambila Mwami Heroda kubusena nkobakamujana mwana ngobakali kuyandaula. Nokuba boobo, Jehova wakacita cintu cimwi. Kwiinda muciloto, Leza wakalailila basikupandulula bweende bwanyenyeezi kupiluka kwabo kwiinda mukubelesya nzila imbi.—Amubale Matayo 2:1-12.\n10 Mbobakazwida buyo basikupandulula bweende bwanyenyeezi, mungelo wa Jehova wakacenjezya Josefa kuti: “Buka, bweza mwana abanyina utijile ku Egepita, ukakkale okuya kusikila nkakwaambile kuti upiluke, nkaambo Heloda uyanda kutalika kuyandaula mwana kutegwa amujaye.” (Mt. 2:13) Aboobo, mbubwenya mbuli mbotwabona kumatalikilo, Josefa wakaatobela malailile mpoonya-mpoonya. Wakabikkila kapati maano kukukwabilila mwanaakwe akubweza mukwasyi wakwe kuya ku Egepita. Akaambo kakuti basikupandulula bweende bwanyenyeezi aaba bakapa mukwasyi wakwe zipego zidula, Josefa lino wakalijisi zyintu izyakali kukonzya kugwasya mukwasyi wakwe mulweendo lwabo.\nJosefa wakacita zyintu cabusongo alimwi kakunyina kuliyanda kutegwa akwabilile mwanaakwe\n11 Mukuya kwaciindi, mabbuku aajisi twaano twakubeja akazootondezya kuti lweendo lwabo lwakuya ku Egepita tiilwakajisi buyumuyumu. Twaano tuli mumabbuku aaya twaamba kuti munzila yamaleele mwana, Jesu, wakapa kuti musinzo ufwiimpe, zigwebenga zitabalwani, alimwi akupa mikunka kooka kutegwa banyina bacele micelo yayo. * Pele masimpe ngakuti, lweendo oolu lwakali lulamfwu lukatazya lwakuya kubusena nkobatakazyi.\nJosefa wakali kubikkila kapati maano kumukwasyi wakwe\n12. Ncinzi bazyali ibakomezya bana munyika iino mbyaabi ncobakonzya kwiiya kuzwa kuli Josefa?\n12 Bazyali balakonzya kwiiya ziiyo zinji kuli Josefa. Wakalilibambilide kuuleka mulimo wakwe alimwi akuliimya buumi bubotu kutegwa akwabilile mukwasyi wakwe kuntenda. Mubwini, mukwasyi wakwe wakaubona kuti ncipego ciyandika kapati kuzwa kuli Jehova. Mazuba aano, bazyali bakomezya bana babo munyika mbyaabi iizwide zyintu zikonzya kuleta ntenda, kunyonganya, naa kunyonyoona baabo ibacili bana-bana. Eelo kaka balalumbwa bazyali aabo babweza ntaamu cakufwambaana mbuli Josefa mbwaakacita, ikubeleka canguzu kukwabilila bana babo kuntenda zili boobu!\nJosefa Wakaulanganya Mukwasyi Wakwe\n13, 14. Nkaambo nzi Josefa a Mariya ncobakapilukila ku Nazareta akuyakukomezyela nkuku mukwasyi wabo?\n13 Kulibonya kuti mukwasyi ooyu tiiwakakkala ciindi cilamfwu mu Egepita nkaambo tiilyakalampa mungelo wakaambila Josefa kuti Heroda wakafwa. Josefa wakapiluka amukwasyi wakwe kuya kucisi cokwabo. Businsimi bwakaindi bwakaambide kuti Jehova uyakwiita Mwanaakwe “kuzwa mu Egepita.” (Mt. 2:15) Josefa wakagwasyilizya mukuzuzikizya businsimi oobu, pele ino nkuuli nkwaakeelede kutola mukwasyi wakwe lino?\n14 Josefa wakacita zyintu cakucenjela. Cabusongo, wakayoowa simulyazyina wa Heroda, Arkelao, awalo iwakajisi lunya alimwi iwakali mujayi. Leza wakasololela Josefa kubweza mukwasyi wakwe kuya kunyika, kupiluka kumunzi wakwe ku Nazareta mu Galilaya, ikule a Jerusalemu alimwi amakanze mabi oonse aakali mumo. Ooku walo a Mariya nkobakakomezyezya mukwasyi wabo.—Amubale Matayo 2:19-23.\n15, 16. Ino mulimo wa Josefa wakali mulimo uuli buti, alimwi kweelede kuti wakali kubelesya zibelesyo nzi?\n15 Bakali kupona buumi butayandiki zyintu zinji—pele bwakupenga-penga. Ibbaibbele lyaamba Josefa kuti wakali mubezi, ibbala lijatikizya nzila zinji nzyabelesya mubezi mbuli kugonka zisamu, kuzinyamuna, kuzibamba kutegwa abelesye kuyasya maanda, mato, amabbiliki masyoonto-syoonto, zikkocci, mavwili, majoko, alimwi azibelesyo ziindene-indene zibelesyegwa afaamu. (Mt. 13:55) Wakali mulimo muyumu uukatazya kapati. Kanji-kanji mubezi iwakali kupona ciindi Bbaibbele nolyakali kulembwa, wakali kubelekela munsi-munsi amulyango waŋanda yakwe naa mukaanda kakubezela kabambene aŋanda yakwe.\n16 Josefa wakali kubelesya zibelesyo zisiyene-siyene, ambweni zimwi mbaausyi bakamupa. Kulangilwa kuti wakali kubelesya sikkweya, cipimyo, pensulo, kambezyo, isaha, nsando yacibulo, nsando yacisamu, ncezulo, cakudonkozya tupulo, guluu wiindene-indene, alimwi ambweni ampikili nokuba kuti zyakali kudula.\n17, 18. (a) Ncinzi Jesu ncaakaiya kuzwa kuli bausyi bakujana? (b) Nkaambo nzi Josefa ncaakeelede kubeleka canguzu mumulimo wakwe?\n17 Amweezeezye buyo Jesu kacili mulombe kalangilila bausyi bakujana kababeleka. Kalangilila zyoonse nzyobakali kucita bausyi, ba Josefa, tacidoonekwi kuti wakali kulombozya kuba anguzu akucizyiba milimo njobakali kucita bausyi cabusongo. Kulangilwa kuti Josefa wakatalika kumutondezya mwanaakwe mbuli mbokucitwa tulimo tusyoonto-syoonto tuli mbuli kubotya mapulanga kwiinda mukubelesya cikanda canswi yakayuma. Alimwi kulangilwa kuti wakamutondezya Jesu masamu aasiyene-siyene aakali kubelesyegwa, mbuli masamu aamukuyu, amasamu mapati, naa aamaolifa.\nJosefa wakayiisya mwanaakwe musankwa mulimo wakufwala mapulanga\n18 Jesu alimwi wakalizyi kuti maanza aalya mayumu aakali kugonka zisamu, kwaandula mapulanga, akugagaila, ngamaanza ngamunya aakali kumukumbata akumuumbulizya walo, banyina, alimwi abanabokwabo. Masimpe, mukuya kwaciindi mukwasyi wa Josefa a Mariya wakakomena nkaambo bakazooba abana bali cisambomwe kunze aa Jesu. (Mt. 13:55, 56) Josefa wakeelede kubeleka canguzu kapati kutegwa abalanganye akubasanina boonse.\nJosefa wakalizyi kuti kulanganya mukwasyi wakwe kujatikizya zyintu zyakumuuya ncecintu icakali kuyandika kapati\n19. Mbuti Josefa mbwaakali kulanganya nzyobakali kuyandika kumuuya bamukwasyi wakwe?\n19 Nokuba boobo, Josefa wakalizyi kuti kulanganya mukwasyi wakwe munzila yakumuuya ncecintu icakali kuyandika kapati. Aboobo, wakali kujana ciindi cakuyiisya bana bakwe kujatikizya Jehova Leza alimwi amilawo yakwe. Walo a Mariya bakali kubatola bana babo lyoonse kucikombelo kwalo Mulawo nkowakali kubalwa cakupozya alimwi akupandululwa. Ambweni Jesu wakali kuba amibuzyo minji bazwa kucikombelo alimwi Josefa wakali kusoleka kapati kwiingula mibuzyo yamwanaakwe iijatikizya Jehova amilawo yakwe. Josefa alimwi wakali kuunka amukwasyi wakwe kumapobwe aabukombi ku Jerusalemu. Kutegwa baunke ku Pobwe lya Kwiindilila lyamwaka, Josefa wakali kuyandika nsondo zyobilo zyakweenda musinzo uulampa makkilomita aali 120 kutegwa bakasekelele pobwe, mpoonya akupiluka.\nJosefa lyoonse wakali kuunka amukwasyi wakwe kuyakukomba ku Jerusalemu kutempele\n20. Mbuti basilutwe bamikwasyi Banakristo mbobakonzya kwiiya cikozyanyo ncaakasiya Josefa?\n20 Basilutwe bamikwasyi Banakristo mazuba aano batobela cikozyanyo nciconya eeci. Balajana ciindi cakuyiisya bana babo zyintu zyakumuuya, alimwi eeci balacibikka mubusena bwakusaanguna kwiinda zyintu zyoonse kubikkilizya azyintu zyakumubili. Balabeleka canguzu kutegwa basololele mukukomba kwamumukwasyi aŋanda, alimwi akubatoleezya bana babo kumiswaangano ya Bunakristo, mipati amisyoonto. Mbubwenya mbuli Josefa, abalo balizyi kuti taakwe lubono lwiinda loolu ndobakonzya kubambila bana babo.\n21. Ino ciindi ca Pobwe Lyakwiindilila lyakali buti kuli Josefa amukwasyi wakwe, alimwi ndilili Josefa a Mariya nobakazyiba kuti Jesu tanaakali aambabo?\n21 Ciindi Jesu naakajisi myaka iili 12 yakuzyalwa, Josefa wakaunka amukwasyi wakwe ku Jerusalemu mbuli lyoonse. Cakali ciindi ca Pobwe lya Kwiindilila, alimwi mikwasyi mipati minji yakali kweendela antoomwe munzila iyakali kwiinda musyokwe imwakali bwizu bulamfwu. Nobakali afwaafwi kusika ku Jerusalemu, banji bakali kwiimba ntembauzyo zizyibidwe zyabasikutanta. (Int. 120-134) Munzi weelede kuti wakazula azyuulu-zyuulu zyabantu. Kumane, mikwasyi yakatalika kupiluka kumaanda. Josefa a Mariya, ambweni akaambo kakujata bubi, bakayeeya kuti Jesu wakali kweendela antoomwe abanamukwasyi bambi. Nobakeenda musinzo weendwa buzuba bomwe kuzwa ku Jerusalemu, nceciindi nobakazyiba kuti Jesu tanaakali ambabo pe.—Lk. 2:41-44.\n22, 23. Ino Josefa a Mariya bakacita nzi nobakazyiba kuti mwanaabo musankwa wasweeka, alimwi ncinzi Mariya ncaakaamba ciindi nobakamujana mwanaabo?\n22 Kabayoowede, bakapiluka ku Jerusalemu kabayaabuyandaula Jesu moonse mobakainda. Amuyeeyele buyo mbokwakaumwine mumunzi lino nobakali kuyaabweenda mumigwagwa kabayaabwiita zyina lyamwanaabo. Ino mwana ooyu wakali kuli? Kuzikusika mubuzuba bwatatu kabamuyandaula, sena Josefa wakatalika kuyeeya kuti waalilwa kuuzuzikizya mukuli uusetekene ooyu ngwaakapegwa aa Jehova? Kumamanino, bakazikuunka kutempele. Okuya bakamuyandaula mane bakasika muŋanda mobakabungene bamaalumi banji bayiide, ibakauzyi kabotu Mulawo—a Jesu uucili mwana kakkede akati kabo. Amuyeeye buyo Josefa a Mariya mbobakakatalusyigwa!—Lk. 2:45, 46.\n23 Jesu wakali kuswiilila kubamaalumi aaba bakayiide akubabuzya mibuzyo cabusungu. Bamaalumi bakagambwa mbwaakali kutumvwisya twaambo mwana ooyu alimwi abwiinguzi bwakwe. Nokuba boobo, Mariya a Josefa bakagambwa kapati. Cibalo camu Bbaibbele aawa tacijisi majwi a Josefa. Pele majwi aa Mariya atondezya kuti ngaabo boonse bobilo aakuti: “Mwanaangu, nkaambo nzi ncootucitila boobu? Mebo abauso twapenga kukuyandaula.”—Lk. 2:47, 48.\n24. Mbuti Bbaibbele mbolitondezya bwini mboubede mukuli wakuba muzyali?\n24 Aboobo, mumajwi buyo masyoonto, Jwi lya Leza lilatondezya bwini ncocaamba kuba muzyali. Cilakonzya kukatazya—nokuba kuti mwana ulilondokede. Kukomezya bana munyika eeyi mbyaabi mazuba aano kulakonzya kupa bazyali ‘kupenga’ kapati, pele bazyali balakonzya kuumbulizyigwa kwiinda mukuzyiba kuti Bbaibbele lilabwaamba buyumuyumu mbobaswaanganya.\n25, 26. Mbuti Jesu mbwaakaingula bazyali bakwe, alimwi mbuti Josefa mbwaakalimvwa kujatikizya majwi aamwanaakwe?\n25 Cikkomanisya ncakuti, Jesu wakakkala buyo mubusena mwalo mwaakalimvwa kuba munsi a Usyi wakujulu, Jehova, kwiiya zyoonse nzyaakali kukonzya. Aboobo, wakaingula bazyali bakwe kuzwa ansi aamoyo kuti: “Ino mwali kundiyandawida nzi? Sena tiimwalizyi kuti ndeelede kuba muŋanda ya Taata?”—Lk. 2:49.\n26 Cakutadooneka, Josefa wakali kwaayeeya majwi aayo ziindi zinji. Ambweni wakaakkomanina kapati majwi aaya. Wakabeleka canguzu kuyiisya mwanaakwe wakujana kutegwa kalimvwa boobo kujatikizya Jehova Leza. Aciindi eeco mubuumi bwakwe kacili muniini, Jesu wakali kulikkomanina bbala lyakuti “taata”—kulimvwa kuli boobu kwakaboola akaambo kakukkala a Josefa.\n27. Mbwaanga muli usyi bana, ncoolwe nzi ncomujisi, alimwi nkaambo nzi ncomweelede kuyeeya cikozyanyo ca Josefa?\n27 Kwiinda mukuba usyi siluyando alimwi uukwabilila, mulakonzya kugwasya bana banu kubona Jehova kuti mbaba Usyi bakujulu alimwi akubayiisya kuti ulabayanda alimwi ulabakwabilila. Mbubwenya buyo, kuti kamujisi bana bakujana naa bakulela, mweelede kuyeeya cikozyanyo ca Josefa akubona mwana umwi aumwi kuti ulilibedelede alimwi akuti ulayandika kapati. Amubagwasye kuba acilongwe a Usyi wabo wakujulu, Jehova Leza.—Amubale Baefeso 6:4.\nJosefa Wakazumanana Kusyomeka\n28, 29. (a) Ino majwi aalembedwe mulugwalo lwa Luka 2:51, 52 atondezya nzi kujatikizya Josefa? (b) Mulimo nzi Josefa ngwaakacita kutegwa agwasye mwanaakwe kuyaambele mubusongo?\n28 Ibbaibbele lyaamba buyo twaambo tusyoonto kujatikizya buumi bwa Josefa, pele tulagwasya kutulanga-langa cakusitikila. Tubala kuti Jesu “wakazumanana kubamvwida” bazyali bakwe. Alimwi tujana kuti “Jesu wakali kuyaabukomena mubusongo aciimo, kayandwa kapati a Leza alimwi abantu.” (Amubale Luka 2:51, 52.) Ino majwi aaya atondezya nzi kujatikizya Josefa? Atondezya zyintu zinji. Twiiya kuti Josefa wakazumanana kusololela mukwasyi wakwe nkaambo mwanaakwe uulondokede wakali kubulemeka bweendelezi bwabausyi alimwi wakazumanana kulibombya.\n29 Alimwi twiiya kuti Jesu wakazumanana kukomena mubusongo. Kweelede kuti Josefa wakabeleka canguzu kutegwa mwanaakwe akomene munzila eeyi. Mumazuba aayo, kwakali kaambyo kakaindi nkobakali kubelesya kapati ba Juda. Kaambyo aako kalakonzya kujanwa amazuba aano. Kakali kwaamba kuti balikke bantu bakali kukkala kabotu mbabakali kukonzya kuba basongo ncobeni, pele basambazi mbuli babezi, balimi, alimwi abafuzi “tabakonzyi kubeteka cabululami; alimwi tabeelede kujanika abusena aabandikilwa twaano.” Mukuya kwaciindi, Jesu wakatondezya kuti kaambyo aaka takagwasyi. Naakacili muniini, kanji-kanji wakali kubamvwa bausyi bakujana kabayiisya kabotu kujatikizya “bululami alimwi alubeta” lwa Jehova nokuba kuti bakali babezi. Alimwi tulakonzya kuba masimpe kuti Josefa wakali kucita oobo ziindi zinji.\n30. Ncikozyanyo nzi Josefa ncaakasiila basilutwe bamikwasyi bamazuba aano?\n30 Alimwi tulakonzya kubona bumboni butondezya Josefa mbwaakamukomezya Jesu. Kali mwana uubikkilwa maano, Jesu wakakomena akuba muntu muyumu alimwi uukkomene. Kuyungizya waawo, Josefa wakamuyiisya mwanaakwe kuba munkutwe mumilimo yakwe yakumubili. Jesu taakwe naakazizilwe buyo kuba mwana wasikufwala mapulanga, pele awalo wakali “sikufwala mapulanga.” (Mk. 6:3) Aboobo, Josefa wakazwidilila mukumuyiisya kwakwe. Basilutwe bamikwasyi cabusongo balaiya cikozyanyo ca Josefa, kulanganya bana babo akubona kuti balakonzya kulibelekela.\n31. (a) Ino bumboni buliko butondezya nzi kujatikizya lufwu lwa Josefa? (Amubikkilizye akabbokesi.) (b) Ncikozyanyo nzi Josefa ncaakasiya ncotweelede kwiiya?\n31 Twasika mucibalo camu Bbaibbele icaamba kubbapatizyigwa kwa Jesu kajisi myaka iili 30 yakuzyalwa, tujana kuti Josefa taambidwe pe mucibalo. Kweelana abumboni buliko, kulibonya kuti Mariya wakali mukamufwu ciindi Jesu naakatalika mulimo wakwe. (Amubone kabbokesi kakuti “Ino Josefa Wakafwa Lili?”) Nokuba boobo, Josefa wakasiya cikozyanyo cibotu, cikozyanyo causyi iwakakwabilila mukwasyi wakwe, iwakalanganya alimwi iwakazumanana kusyomeka kusikila kumamanino. Kufwumbwa usyi bana, silutwe wamukwasyi naa Munakristo uuli woonse, inga wacita kabotu kwiiya lusyomo lwa Josefa.\nIno Josefa Wakafwa Lili?\nTulizyi kuti Josefa wakacili kupona ciindi Jesu naakali aamyaka iili 12 yakuzyalwa. Aciimo eeci, bunji bwabakubusi ba Juda bakali kutalika kwiiya mulimo ngobakali kucita bausyi alimwi basika amyaka iili 15 yakuzyalwa bakali kukonzya kubeleka abambi kutegwa baiye mulimo wabo. Kulibonya kuti Josefa wakapona kwaciindi cilamfwu cakunga wakali kukonzya kuyiisya Jesu kuba mubezi. Sena Josefa wakacili kupona ciindi Jesu naakatalika mulimo wakwe wakukambauka naakajisi myaka iitandila ku 30 yakuzyalwa? Kulibonya kuti peepe. Banyina Jesu, banabokwabo basankwa alimwi abasimbi boonse balaambidwe kuti bakacili kupona aciindi eeciya pele kutali Josefa. Cimwi ciindi Jesu wakaitwa kuti “imwana wa Maliya,” ikutali mwana wa Josefa. (Mk. 6: 3) Mariya ulaambwa kacita zyintu alikke alimwi akusala zyakucita kakunyina kubuzya mulumaakwe. (Joh. 2:1-5) Ciindi Bbaibbele nolyakali kulembwa, eeci tiicakali kulangilwa kucitika ccita kuti kali mukamufwu. Mpoonya ciindi naakali kufwa, Jesu wakapa mwaapostolo Johane mukuli wakulanganya banyina. (Joh. 19:26, 27) Ikuti Josefa naakacili kupona, kucita boobo nokwatakayandika. Kweelana atwaambo ootu twamasimpe, kulibonya kuti cileelela kwaamba kuti Josefa wakafwa ciindi Jesu naakacili mukubusi. Mbwaakali mwana mutaanzi, cakutadooneka Jesu ngowakatalika kweendelezya mulimo wakufwala mapulanga alimwi akulanganya mukwasyi kusikila naakabbapatizyigwa.\n^ munc. 4 Mumazuba aayo, kusinkilila kwakali kubonwa buyo mbuli kuti ncikwati.\n^ munc. 8 “Nyenyeezi” eeyi tiiyakali cintu buyo cilicitikila cigambya icakali kulangilwa pe; alimwi tiiyakatumwa a Leza. Cakutadooneka, Saatani wakabelesya cintu eeci cigambya kaali makanze aakwe mabi aakujaya Jesu.\n^ munc. 11 Bbaibbele caantangalala lilatondezya kuti maleele aakusaanguna ngaakacita Jesu kaali “citondezyo cakwe cakusaanguna,” akacitika ciindi kabbapatizyidwe kale.—Joh. 2:1-11.\nMuunzila nzi Josefa mwaakakwabilila mukwasyi wakwe?\nMbuti Josefa mbwaakali kujanina mukwasyi wakwe ziyandika?\nNcinzi citondezya kuti Josefa wakazumanana kusyomeka mumulimo ngwaakapegwa a Leza?\nMuunzila nzi momuyanda kwiiya cikozyanyo ca Josefa?\nJosefa—Wakaukwabilila, Wakaulanganya, Wakazumanana Kusyomeka


Inguzu Zyili Kunsaa Mulawo Print\nInguzu Zyili Kunsaa Mulawo\nEeci cibalo tacili ca WLC. Eelyo notubelesya zilembedwe aabalembi balaanze lya nkamu, tusimba buyo zyeezyo zyeendelana 100% a Bbaibbele a lusyomo lwesu cino ciindi munkamu ya WLC. Aboobo eezyo zibalo inga zyalanganyigwa kuti nzya nkamu ya WLC. Twakalelekwa kapati amulimo wabalanda ba Yahuwah banjaanji. Pele tatukulwaizyi ndinywe nobeenzuma kutalika kubala zyaalembwa abantu aabo. Eezyo nzibaalemba, twakazigwisya mumalembe eesu nkaambo kanjaanji zililubide akubaa tumpenda. Cintu cuusisya ncakuti tucilangaula mbungano yamilimo iitakwe kampenda. Ikuti konyandidwe nkaambo ka [zibalo/milumbe] iitali ya WLC, kobikkila maanu ku Tusimpi 4:18. Kuteelela kwesu nkwakuti kasimpe Kakwe kalazyokoloka, eelyo mumuni nuuyaa kumwesya munzila yesu. Tulakayandisya kasimpe kwiinda buumi, nkanko akukavwuntauzya kufumbwa nkokakonzya kujanwa.\nBasololi banyika yansiku bakali kusyomeka kapati kwiinda baleli bamazubaano casika kukwaabanya milimo. Nokuba kuti kunyina muntu uunga waba mumasena manjaanji aciindi comwe kuti abeleke makwebo, pele cilakonzyeka mazubaano kuumya luwaile, kutumina tugwalo mukkompyuta nokuba kutola cibeela kubandika mumusalo wakuswaanganina mucipekupeku. Nkulumba lusumpuko lwa mincini, amu mibuzyo, mubwiinguzi, mukuyungizya milumbe akukosozya makani kakwiina kulandauka misinzo mipati loko.\nTiicakali boobo muziindi zyakaindi. Kweendelezya mbungano muciindi eeco, kwakali kuyandika cinicini kutumina batumwa. Kwakali kuyandika bantu balaililwa akutumwa kumabazu aali kulaale kuti bakeendelezye makwebo mucibaka ca simalelo wabo.\nOno yebo, libikke mucibaka ca mwami nokuba musambazi uutumina umwi akataa balanda bako nokuba batumwa bako kuyoo zeka kaambo nokuba kubamba cizuminano cilemu kubamba munyika yakanyina nzila yakuswaangana ciindi aciindi abatumwa aabo. Ccita kweendelanya aa musinzo ngokonzya kubweza, inga catola mazuba, mvwiki nokuba myezi kuti mulumbe uukwiingula kuzwa kuli mbabo usike kuli nduwe. Simalelo taakali kuzyiba bweende bwa makani kusikila makani woonse kaakosozyedwe kale.\nAkaambo kaako, kutegwa zintu zibindaane kweenda, mutumwa wakali kunoonga upedwe nguzu zipati zya simalelo kutegwa akosozye makani “mpeenya aawo,” aciindi nceenya, kakutaninga citika cintu cimwi citalangilwi. Ibantu bakali kuyandika, naa mbaasikalumamba, nokuba beendelezi ba mali, bakapaso bapati abasyoonto, nibaali kunga beendelana amalailie aa mutumwa ooyo, kakubee ndijwi lya mwami lini llibaambila! Kusendekezya eeci nokuba ceciya tiicakali kusolwa kucita pe.\nAboobo eeci cakakwelelezya mizeezo njibakali kuyeeya bantu, kusikila cakatobela waawo, amulaka ngubakali kubelesya wacinca. Ngweenya mulazyo ooyu nguuciliko asunu. Hena tamuninga mvwide babala milumbe kabaamba kuti muleli wacisi Bush uya kundoko kuyoolwana Saddam? Pele, nokuba kuti ayuma boobu makani aaya, Bush wakali lisiside kalyuumuzyide ku Washington a Saddam wakali yubide mubwina! Kunyina pe nibakaswaangana kubonana ntongola meso. Mucibaka caboobo, bakatuma bana babantu kuti bakaakulwane nkondo zyabo.\nIno mbubuti eeci coonse mbotweelede kucimvwisya kweendelanya aa Mangwalo? Tulakonzya kwiiya ciiyo cilaa mulimo kuzwa kubalombwana batabujuli — mbuli muntu uulya Yahushua ngwaakakkomanina nkaambo ka lusyomo lwakwe. Ooyo muntu, kulangalanga zintu zyoonse, taakali kulangila kukkomaninwa kuli Messiah wa buJuuda, akaambo kakuti wakali kubelekela mfulumende ya baLoma alimwi kali Sikalumamba wa baLoma atalaa boobo! Pele Yahushua wakakonkezya kuti kwiina lusyomo lwiinda lwamuntu ooyo, nokuba mucisi ca Isilayeli. Ooku nkulumbaizyigwa ncobeni!\nOoyo muntu wakakumbila Yahushua kuti amuponyezyele mulanda wakwe. Kunyina cimvwika bweenzu mukulomba ooku. Pele eeco cilibonya aanga cakakkomanisya Yahushua kapati, bwakali busanduluzi mbwaakapa bujatikizya ncaakalombwa. “Mwami,” mbwaakaamba, “Ime nsyeeleli kuti Webo uboole mu ŋanda yangu, pele waambe biyo Jwi, mpoonya mulanda wangu ulapona.” Wakaimvwi ambaakani nzi ncaakasikila mpasyoma boobo kuti ijwi lya Yahushua lyakalaa nguzu zili boobo? Walo uya kumbele kupandulula kuti: “Nkaambo Ime ambeyo ndimwaalumi uuli kunsaa mulawo, pele ndijisi basikalumamba banditeelela; kuti Ime ndaambila yooyu kuti, ‘Koya!’ ulawunka, alimwi kuli umwi kuti ‘Boola kuno!’ mpoonya ulaboola, akumuzike wangu kuti ‘Cita eeci!’ mpoonya ulacicita” (Mateyo. 8:8-10).\nO Mwami,” mbwaakaamba, “Ime nsyeeleli kuti webo uboole mu ŋanda yangu pele waambe biyo jwi, mpoonya mulanda wangu ulapona.” Ino wakaimvwi ambaakani nzi ncaakasikila mpasyoma kuti ijwi lya Yahushua lyakalaa nguzu zili boobo? Walo uya kumbele kupandulula kuti: nkaambo Ime ambeyo ndimwaalumi uuli kunsaa mulawo, pele ndijisi basikalumamba banditeelela; kuti Ime ndaambila yooyu kuti, 'Koya!’ ulaunka, alimwi kuli umwi kuti ‘Boola kuno!’ mpoonya ulaboola, aku muzike wangu kuti, ‘Cita eeci!’ mpoonya ulacicita”. (Mateyo. 8:8-10).\nIkuti kakuli cintu ooyu muntu ncaakamvwisyide kabotu wakali mulazyo wa kwaabanya nguzu zya bweendelezi. Walo wakabweza buyo ncaakazyi kuzwa muli zyakacitika mubuumi bwakwe akukonzyanisya eezyo kuli Yahushua, nkabela Mwami wakanyandwa!\nOoyu Sikalumamba wakali sakene migwagwa minjaanji mulusyomo lwakwe kumbelaa basololi babupaizi ba mazubaayo.\nLusyomo lwakwe lupati lwakayeeme mukasimpe kakuti wakayibaluka mbubwakali kweendelana buumi bwakwe abwa muleli a cilongwe cakali akati ka Yahushua a Leza Wakwe. Boonse bobile walo a Yahushua bakali baalumi bakalaa bweendelezi mbubaapegwa kwiinda mukuteelela basimalelo babo. Nkaambo kakuti bakali kunyonena basimalelo babo kutali makanze aakuliyandila zyabo, bakali pedwe nguzu zyakubeleka mulimo mucibaka ca simalelo wabo. Mumajwi amwi, imuntu wakali kunga kuti wasumpulwa abusena mpabaa nguzu atalaa bamwi cakuti aabo bakali kunsaa nguwe kabali aanga bali munguzu zya simalelo wabo mwini. Kunyina muleli waakkwene mizeezo wakali kunga wapa nguzu kumuntu uutasyomeki kuti anyonene simalelo wakwe milimo. Sikalumamba wakeezyekanya milimo yamoza yokwa Yahushua munyika kuti nkukonka kucita luyando lwa Wisi.\nAmbweni ooyu sikalumamba wakaliimvwide mpuwo yokwa Yahushua nkwalikankaizya kubeleka muzina lya Wisi, eeco munyika yansiku nicakateelelwa bwini mbweenya mbuli kucita makwebo kotumidwe mbuli mulanda (shaliach). Swebo ncotuzyi ncakuti muli Yahushua wakabona nguzu zya bweendelezi zyakazyila kuli Yahuwah anguzu zya kulailila malwazi amadaimona kuti “Kozwa!” akujokolosya muuya wabuumi mumutunta wamuntu uutakwe buumi.\nKusyoma muli Yahuwah kulangikaanga lyoonse kwakali kuyaamina mukuzyiba balanda Bakwe bakasimpe akubateelela mbuli mbokweelede. Ooyu ngomulazyo uulaa busongo kuli ndiswe toonse.\nEeci ncencico Mozesi ncaakali kulomya kubambilila mumoyo eelyo kataninga litondezya lwakwe kubapati ba Isilayeli mu Kulonga caandaano 4 kuti beelede kumvwisya kuti wakali Leza wa Isilayeli wakamutumide. Mbweenya awalo Elijah mu 1 Bami 18:36. Amulangisye majwi ookwa Yahushua kucuumbwe ca Lazalosi mubbuku lya Johane 11:41-42. Walo wakapaila kuti, “Taata, Ime ndakulumba nkaambo wanditeelela Ime. Ime ndizyi kuti lyoonse ulandimvwida, pele nkaambo kabantu aaba baimvwi munsimunsi Ime ncendaambila ceeco, kutegwa basyome kuti Webo wakandituma Ime” — kutegwa bazyibe akumvwisisya kuti Ime ndimulanda wako waandeene.\nIkuti koyanda kupandulula muntu uuli boobo mumusyobo wabuJuuda inga waamba kuti ooyo muntu “wakazilwa mafuta.” Bunji bwabantu bayandisya kubelesya bbala lyakuti “uunanikidwe” nkaambo eelyo bbala limvwika kuyuma kuliteelela akucesya kulibisya mafuta nozilwazilwa. Pele mu Bbaibbele lya BaHebulayo lyoonse, kufumbwa eelyo Yahuwah naandaanya muntu kuti abe mutumwa uubeleka mulimo uumugaminide, naa nkulela bantu Bakwe kali mwami, naa mupaizi wiiminina akati, nokuba Wisi walusyomo mbuli Abrahamu, ooyo muntu waambwa kuti “uunanikidwe” naa messiah (langa mu Intembauzyo. 105:15). Mukuya kwa ciindi alimwi bana Isilayeli nibaakomena muluzyibo lwa makanze ngaakabambide Yahuwah bakatalika kulangila muntu ooyo uunooli mutumwa wa Yahuwah wiinda boonse, uupedwe nguzu zyabulemu alimwi uusyomeka cabulemu. Bakali kulanganya muntu uuli boobu, mubulemu mbuli mbokweelede, kuti “ngu Messiah.”\nN.T. Wright ubunganya kulangila kwabo antoomwe kuti: “Cilisalede kuti kufumbwa naakalibonya Messiah, alimwi kufumbwa muntu ngwanga wakonzyanya limwi nalibonya, ooyo muntu unooli mulanda wa Leza wa Isilayeli. Eeci ceelede kwaandaanyigwa kuzwa kumanjezyeezya aali woonse aakuti ooyo lwakwe mwini muntu uusandauka ciimo, wakali kupona muciwa cabulemu cisumpukide kusikila walibonya muciimo caziindi amisela yaanyika” (Wright, The New Testament and the People of God, p. 320).\nEeci ncecigutuma ncobeni mumoyo kwiiminina kuti Yahushua ngo Messiah alimwi ngo mutwe wa tinti lya lusyomo lwa Cizuminano Cipya. Zyoonse nzyotucitila Yahuwah alimwi awalo Yahuwah zyoonse nzyatucitila zilaticigwa kwiinda muli yooyo “uupedwe nguzu zyamulimo” muzintu zya moza, mwaalumi waazumizyigwa aa Yahuwah, Yahushua waku Nazaleta. Mukwiimpanya, kuubuka kwa lwiiyo lwesu, mbokwaandeene kuzwa ku masalamuzi aapa kufundusya boya amubili akunyanyaala masusu amutwe aakusyoma Baleza Botatwe, akuzimaanya mulimo wabutumwa, eeco ncintu ceelede kwiinduluka kwiiyulukwa. Bana besu batakalubi kuti “Kuli Leza Omwe buyo, amwiiminini akataa Leza amuntu, mwaalumi Messiah Yahushua” (1 Timoteo. 2:5).\nEeci cibalo citali ca-WLC cakalembwa aba Alex Hall (Focus on the Kingdom, Volume 8, No. 10, Kunkumuna masamu, 2006)\nTwakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude mazina aa Taata a Mwana mbwaakali kulembwa kutaanguna abalembi ba Bbaibbele bakayoyelwa Moza. Nkamu ya-WLC


Kulonga 27 IBBAIB63 - Alimwi ucite cipaililo camuunga; - Bible Search\nKulonga 26 Kulonga 28\nCipaililo alubuwa lwacikombelo\n1-Alimwi ucite cipaililo camuunga; bulamfu bwaco bube tukokola tosanwe, abwaamba bwaco bube tukokola tosanwe; cipaililo cibe azyooko zyone, zyoonse zileelene; abwiime bwaco bube tukokola totatwe. 2-Akwalo kuzyooko zyaco zyone ukabike meja aali antoomwe acipaililo; lino uciziluluzye mukuba. 3-Alimwi ucite zilongo zyaco zyatwe, amaliko aaco, amitiba yaco, aziyasyo zyaco, anzilo zyaco; zibelesyo zyaco zyoonse uzicitye mukuba, 4Alimwi ucifulile kansabwe kamukuba. Awo akansabwe ucite incoko zyone zyamukuba kuzyooko zyako zyone. 5Lino uleelede kukabika kunsi lyalupimpito lwacipaililo, kansabwe kalengelele bulamfu bwacisela cacipaililo. 6Alimwi ubezele cipaililo miziyo, miziyo yamuunga akwiiziluluzya mukuba. 7-Eyi miziyo injizigwe muncoko, ibe kumabazu oonse obile aacipaililo necibwezegwa. 8-Yaka cipaililo cifokokede amapulanga. Kociyaka mbubonya mbowakatondezegwa mucilundu.\n9-Alimwi ukacite lubuwa lwacikombelo. Kulubazu lwakumusanza lube amasani aalukidwe kabotu aalengelela. Bulamfu bwakulubazu lomwe bube tukokola tuli mwanda. 10Misumpululu ibe makumi obile, azyalo zikazikilo zyayo zibe makumi obile; zibe zyamukuba, pele manembe aamisumpululu aminkulu yayo zyoonse zibe zyansiliva. 11Akwalo kulubazu lwakunyika kube masani aalengelela aali abulamfu bwatukokola tuli mwanda; misumpululu ibe makumi obile azikazikilo zyayo zibe makumi obile; zibe zyamukuba, pele manembe aamisumpululu aminkulu yayo zyoonse zibe zyansiliva. 12Akulubazu lwakumbo kube masani aalengelela aali abulamfu bwatukokola tuli makumi osanwe; misumpululu ibe ikumi, azikazikilo zyayo zibe ikumi. 13Akulubazu lwakujwe bwaamba bwalubuwa bube tukokola tuli makumi osanwe. 14Kuntu kulengelela masani kulubazu lumwi lwamulyango kube abulamfu bwatukokola tuli ikumi amusanu; misumpululu yakooko ibe yotatwe, azikazikilo zyayo zibe zyotatwe. 15Akwalo kuntu kulengelela masani kulubazu lwabili lwamulyango kube abulamfu bwatukokola tuli ikumi amusanu; misumpululu yakooko ibe yotatwe, azikazikilo zyayo zibe zyotatwe. 16Amulyango walubuwa ube acisitilizyo cili abulamfu bwatukokola tuli makumi obile, camasani aanyanzabili amasani aakamwemvwe amasani aasalala pyu amasani aalukidwe kabotu, masani aamanyengwe-manyengwe. Misumpululu yawo ibe yone, azikazikilo zyayo zibe zyone. 17Misumpululu yoonse yakulubuwa kumabazu oonse ibe aminkulu yansiliva; manembe aayo abe ansiliva, azikazikilo zyayo zibe zyamukuba. 18Bulamfu bwalubuwa bube tukokola tuli mwanda, bwaamba bube tukokola tuli makumi osanwe, abwiime bube tukokola tosanwe. Lube amasani aalengelela aalukidwe kabotu, azikazikilo zyamukuba. 19Azibelesyo zyamilimo yoonse yacikombelo, amanembe aaco, amanembe oonse aalubuwa, zyoonse zibe zyamukuba,\n20-Lino lailila bana ba-Israyeli kuti bakuletele mafuta aasalala aamaolifa aatwidwe aakumunisya, kuti ilampi kaliyaka lyoonse. 21-Mutente lyakubunganina, anze lyacisitilisyo, kunembo lyamagwalo aamulao, Aroni abana bakwe kabalibamba cifumo amangolezya kubusyu bwa-Jehova, Nceciimbo ceelede kubambwa lyoonse akati kabana ba-Israyeli mumazyalani aabo oonse.


Levitiko 1 IBBAIB63 - Lino Jehova wakaita Musa, - Bible Search\nKulonga 40 Levitiko 2\nMilao yazituuzyo zitentwa\n1-Lino Jehova wakaita Musa, waambaula awe kutente lyambunganino. Wakati, 2-Ambila bana ba-Israyeli kuti, Na kuli muntu akati kanu uuyanda kuletela Jehova cituuzyo, amusale zituuzyo zyanu kuzwa kumatanga aaŋombe nanka aambelele.\n3-Na cituuzyo cakwe cakutenta neeŋombe, atuule mupoho uutakwe kampenda, Acituule kumulyango watente lyambunganino, kuti citambulike kuli-Jehova. 4-Abike ijanza lyakwe amutwe wacituuzyo, lino cilatambulika kukumanya milandu yakwe. 5-Amane kucita obo, ajaye iŋombe kubusyu bwa-Jehova, Lino bapaizi bana ba-Aroni batambule bulowa, basansaile bulowa koonse koonse cakuzyunguluka cipaililo cili kumulyango watente lyambunganino. 6Lino afunde cituuzyo akucitendaula muzipanzi zyaco, 7-abalo bana ba-Aroni mupaizi babike mulilo acipaililo akubamba inkuni amulilo. 8Lino bapaizi, bana ba-Aroni, babambe zipanzi, mutwe amafuta atala ankuni zili amulilo uuli acipaililo; 9-pele mala amyeendo bazisanzye amaanzi. Lino mupaizi atente zyoonse buyo acipaililo, zibe cituuzyo citentwa cili abweema bubotu bwakubotezya Jehova.\n10Na cituuzyo cakwe cakutenta nimbelele nanka impongo, asale mucende uutakwe kampenda. 11Lino uleelede kumujaya kulubazu lwakunyika lwacipaililo kubusyu bwa-Jehova. Bapaizi, bana ba-Aroni, basansaile bulowa bwakwe koonse koonse cakuzyunguluka cipaililo. 12Amutendaule muzipanzi, antoomwe amutwe amafuta, elyo mupaizi amubambe atala ankuni zili amulilo uuli acipaililo. 13Pele mala amyeendo, uleelede kuzisanzya amaanzi, Lino mupaizi acipaizye coonse, acitente acipaililo, cibe cituuzyo citentwa cili abweema bubotu bwakubotezya Jehova.\n14-Na cituuzyo cakwe ncaletela Jehova ncabayuni atuuzye inziba nanka bana bankwilimba. 15Lino mupaizi alete kayuni kucipaililo, anyone mutwe, autente acipaililo, pele bulowa bwako butilwe kulubazu lwacipaililo. 16Amana obo, agwisye ciyangilo amapepe, azisowe kulubazu lwakujwe lwacipaililo, kusowelwa itwe. 17-Lino akwamaune mababa pele atapambauli, Elyo mupaizi acitente acipaililo, ankuni zili amulilo, cibe cituuzyo citentwa cili abweema bubotu bwakubotezya Jehova.


Matalikilo 10 | Bbaibbele lili a Intaneti | Bbaibbele lya Busanduluzi Bwanyika Mpya\nMulongo uutondezya masi (1-32)\nLunyungu lwa Jafeti (2-5)\nLunyungu lwa Hamu (6-20)\nNimrodi wakazya Jehova (8-12)\nLunyungu lwa Semu (21-31)\n10 Aaya ngamakani aamba zyabana ba Nowa, Semu,+ Hamu a Jafeti. Lino aaba bakatalika kuzyala bana nolyakainda Zambangulwe.+ 2 Bana ba Jafeti bakali ba Gomeri,+ Magogo,+ Madai, Javani, Tubali,+ Meseki+ alimwi a Tirasi.+ 3 Bana ba Gomeri bakali ba Asikenazi,+ Rifati a Togarima.+ 4 Bana ba Javani bakali ba Elisa,+ Tarisisi,+ Kitimu+ a Dodanimu. 5 Kuzwa kuli baaba, bantu bakkala munsumbu bakamwaika mumasena aabo kweelana amyaambo yabo, mikwasyi yabo azisi zyabo. 6 Bana ba Hamu bakali ba Kusi, Miziraimu,+ Puti+ a Kanana.+ 7 Bana ba Kusi bakali ba Seba,+ Havila, Sabita, Raama+ a Sabeteka. Bana ba Raama bakali ba Sheba a Dedani. 8 Kusi wakazyala Nimurodi. Ooyu ngowakali wakusaanguna kuba singuzu munyika. 9 Wakaba muvwimi singuzu alimwi wakali kukazya Jehova. Nkakaambo kaako ncokuli kaambyo kakuti: “Mbubonya mbuli Nimurodi, muvwimi singuzu uukazya Jehova.” 10 Minzi yakusaanguna yabwami bwakwe yakali Babelo,+ Ereki,+ Akadi, Kalene, munyika ya Sinara.+ 11 Kuzwa munyika eeyo wakaunka ku Asuri+ akuyaka Nineve,+ Rehoboti-Iri, Kala, 12 alimwi a Reseni, akati ka Nineve a Kala: Minzi yoonse eeyi njiipanga munzi mupati. 13 Miziraimu wakazyala Ludi,+ Anamimu, Lehabimu, Nafituhimu,+ 14 Paturusimu,+ Kasiluhimu (ikwakazwa ba Filisiti+) alimwi a Kafitorimu.+ 15 Kanana wakazyala Sidoni,+ imwanaakwe mutaanzi, a Heti+ 16 alimwi abana Jebusi,+ bana Amori,+ bana Girigasi, 17 bana Hivi,+ bana Ariki, bana Sini, 18 bana Arivadi,+ bana Zemari alimwi abana Hamati.+ Kuzwa waawo, mikwasyi yabana Kanana yakamwaika. 19 Aboobo munyinza wabana Kanana wakali kuzwa ku Sidoni mane kuyoosika ku Gerari,+ ikufwaafwi aku Gaza,+ akuyoosika ku Sodoma a Gomora,+ ku Adima aku Zeboimu,+ kufwaafwi aku Lasa. 20 Aaba mbabana ba Hamu kweelana amikwasyi yabo alimwi amyaambo yabo kweelana anyika alimwi azisi zyabo. 21 Awalo Semu, sikale wabana ba Eberi+ boonse alimwi imunyina Jafeti iwakali mupati kuli boonse,* wakazyala bana. 22 Bana ba Semu bakali ba Elamu,+ Asuri,+ Arifakisadi,+ Ludi alimwi a Aramu.+ 23 Bana ba Aramu bakali ba Uzi, Huli, Geteri alimwi a Masi. 24 Arifakisadi wakazyala Sela,+ alimwi Sela wakazyala Eberi. 25 Eberi wakazyala bana bobilo. Umwi wakali Pelegi,*+ nkaambo mumazuba aabuumi bwakwe bantu munyika bakalaandeene. Mwanookwabo wakali Jokitani.+ 26 Jokitani wakazyala Alimodadi, Selefi, Hazaramaveti, Jera,+ 27 Hadoramu, Uzali, Dikila, 28 Obali, Abimaeli, Sheba, 29 Ofiri,+ Havila a Jobabu; boonse aaba bakali bana ba Jokitani. 30 Busena bwabo nkobakali kukkala bwakali kutalikila ku Mesa kusikila ku Sefari, kumalundu aali Kujwe. 31 Aaba mbabana ba Semu kweelana amikwasyi yabo alimwi amyaambo yabo kweelana anyika alimwi azisi zyabo.+ 32 Eeyi njeyakali mikwasyi yabana ba Nowa kweelana amazyalani alimwi azisi zyabo. Kumikwasyi eeyo nkokwakazwa masi aakamwaika munyika nolyakainda Zambangulwe.+\n^ Naa ambweni, “alimwi imupati wa Jafeti.”\n^ Nkokwaamba kuti “Kwaandaana.”


Zyintu Zyotatwe Zitakonzyi Kuulwa Amali\nSinsimuka! | October 2013\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Malagasy Malayalam Maltese Myanmar Nepali Norwegian Oromo Pangasinan Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Turkish Twi Ukrainian Urdu Vietnamese Xhosa Zulu\nCIGAMBYA ncakuti, nokuba ciindi bantu nobalangilwa kusweekelwa mulimo wabo, ŋanda naa mali, ibanji inga baciyanda kuula zyintu zinji.\nBantu bali boobu bali muntenda yakuyungwa abasikwaambilizya makwebo, balo kwiinda munzila nzyobabelesya kwaambilizya makwebo batwaambila kuti tweelede kuba aŋanda mpati, mootokala mubotu, alimwi azisani zipya izidula zyalo zisamwa abantu balaampuwo. Baamba kuti nokuba kuti tojisi mali, ulakonzya kukweleta akuula zyintu. Bantu banji makanze aabo ngakuyanda buyo kuboneka mbuli kuti mbavwubi nokuba kuti balijisi zikwelete.\nPele mukuya kwaciindi bwini bulazyibwa. Ibbuku litegwa The Narcissism Epidemic lyaamba kuti: “Kukweleta zyintu zibotu kutegwa muntu kaboneka mbuli kuti muvwubi cilikozyenye akufweba musamu uukola (cocaine) kutegwa akkomane. Kumatalikilo zyoonse inga kazilibonya mbuli kuti zili buyo kabotu, pele kwaciindi cisyoonto. Kumamanino ulacaala katakwe mali alimwi katyompedwe.”\nIbbaibbele lilabuyubununa bubi ‘bwamambonwa akaambo kazyintu nzyajisi muntu.’ (1 Johane 2:16) Masimpe ngakuti, kubikkila kapati maano kulubono kutupa kutabikkila maano kuzyintu ziyandika kapati mubuumi bwesu—zyintu zitakonzyi kuulwa amali. Atulange-lange zikozyanyo eezyi zyotatwe.\n1. LUKAMANTANO MUMUKWASYI\nMukubusi waku United States wazyina lya Brianne, * waamba kuti bausyi babikkila kapati maano kumulimo wabo alimwi azyintu zikonzya kuulwa amali. Waamba kuti: “Tulijisi zyoonse nzyotuyandika, pele bataata tabakkali aŋanda nkaambo lyoonse inga bali mulweendo. Ndilizyi kuti bacita boobo akaambo kamulimo wabo, pele ndiyeeya kuti balijisi aumbi mukuli uujatikizya mukwasyi wabo!”\nZyakuyeeyesya: Mapenzi nzi aakumbele ngobakonzya kuba angawo mubuumi bausyi Brianne? Mbuti kubikkila kapati maano kuzyintu zyakumubili mbokucijatikizya cilongwe cabo amwanaabo? Ncinzi mukwasyi wabo ncuuyanda kulimbabo iciinda mali?\nNjiisyo zyamu Bbaibbele izyeelede kulangwa-langwa:\n“Nkaambo kuyandisya mali ngomuyanda wamisyobo yoonse yazyintu zibyaabi, eelyo kwiinda mukuba aluyandisisyo luli boobu bantu bamwi . . . baliyasaula koonse-koonse amacise manji.”—1 Timoteyo 6:10.\n“Bulilu bwazisyu buli antoomwe aluyando mbubotu kwiinda musune uuyokedwe alusulo.”—Tusimpi 15:17.\nKaambo kayandika: Mali taakonzyi kuula lukamantano mumukwasyi. Lukamantano lulaboola kwiinda mukuba aciindi cakukkala amukwasyi wanu, kubabikkila maano alimwi akubatondezya luyando.—Bakolose 3:18-21.\n2. KUKWABILILWA KWINI-KWINI\nMukubusi wazyina lya Sara uujisi myaka yakuzyalwa iili 17, waamba kuti: “Bamaama lyoonse bandaambila kuti ndeelede kuyookwatwa kumusankwa uujisi mali manji alimwi akuti ndeelede kwiiya mulimo uumwi uuyoondigwasya kujana mulimo uuvwolwa mali manji kutegwa ukandigwasye ikuti naa mali aamulumaangu amana. Lyoonse bayeeya buyo mbobakonzya kuzumanana kujana mali.”\nZyakuyeeyesya: Ciindi nomuyeeya zyakumbele, ncinzi ciyandika ncomulibilika kapati? Ndilili kulibilika kuli kabotu nokwiindila? Kujatikizya mali, mbuti banyina Sarah mbobakonzya kuzilanga munzila yeelede zyintu?\nNjiisyo zyamu Bbaibbele zyeelede kulangwa-langwa:\n“Amuleke kuliyobweda lubono anyika, aawo mpoluligwa zyuuka ankalaya alimwi ababbi mpobanjila akubba.”—Matayo 6:19.\n“Tamuzyi mbobunoobede buumi bwanu juunza.” —Jakobo 4:14.\nKaambo kayandika: Nzinji ziyandika kutegwa tukakkale kabotu kumbele kwiinda buyo kuba amali manji. Kayi, mali alakonzya kubbigwa alimwi taakonzyi kusilika malwazi naa kulesya lufwu. (Mukambausi 7:12) Ibbaibbele liyiisya kuti kukwabililwa kwini-kwini kulaboola kwiinda mukuzyiba Leza alimwi amakanze aakwe.—Johane 17:3.\nMukubusi wazyina lya Tanya uujisi myaka yakuzyalwa iili 24, waamba kuti: “Bazyali bangu bakandiyiisya kutayanda zyintu zinji. Mebo a simaangama twakakomena katukkomene, nokuba kuti ziindi zinji twakajisi buyo zyintu zisyoonto ziyandika.”\nZyakuyeeyesya: Nkaambo nzi ncocikatazya kukkutila azyintu nzyotuyandika? Caboola kumakani aamali, ncikozyanyo nzi ncomupa kumukwasyi wanu?\n“Twanoojisi cakulya azyakulivwumba, tunookkutila azyintu eezyi.”—1 Timoteyo 6:8.\n“Balikkomene aabo bazyi kuti bayandika zyintu zyakumuuya.”—Matayo 5:3.\nKaambo kayandika: Nzinji ziyandika mubuumi kwiinda mali alimwi azyintu mali nzyaakonzya kuula. Kayi Bbaibbele lyaamba kuti: “Nokuba kuti muntu kajisi zyintu zinji buti, ibuumi bwakwe tabuzwi kuzyintu eezyo nzyajisi.” (Luka 12:15) Masimpe, kukkutila kwini-kwini mubuumi kulaboola kwiinda mukwiingula mibuzyo iiyandika mbuli yakuti:\nNkaambo nzi ncotuponena?\nIno mbulangizi nzi mbotujisi kumbele?\nMbuti mbondikonzya kujana nzyondiyandika zyakumuuya?\n^ munc. 8 Mazyina mucibalo eeci acincwa.\nSena Kuba Aazyintu Zinji Zyakumubili Nenzila Iisololela Kulukkomano?\nIbbuku litegwa The Narcissism Epidemic lyaamba kuti: “Kanji-kanji bantu bayandisisya zyintu zyakumubili tabajisi lukkomano alimwi balityompedwe kapati. Nobaba bantu bayandisisya kuba aamali manji balanyongana mumizeezo, alimwi balaciswa malwazi aakumubili mbuli kuba aazilonda amoyo, kuciswa musana, mutwe alimwi bantu bali boobo balalangilwa kunywa bukoko cakuciindizya alimwi akubelesya misamu iikola iitazumizyidwe. Kanji-kanji, kuyandisisya kuvwuba kuletela mause.”\n“Muma 1960 alimwi akumatalikilo aamuma 1970, nobakabuzyigwa kujatikizya kaambo ncobakali kuunkila kukkoleji, basicikolo banji bakali kwaamba kuti ‘bayanda kwiiya kapati.’ Mbasyoonto buyo ibakaamba kuti ‘bayanda kuba amali manji.’ Pele kutalikila muma 1990, basicikolo banji baamba kuti ‘kuyanda kuba amali manji’ kaba nkakaambo kakuunkila kukkoleji . . . Kucinca kwabasicikolo ooko kwacitika ciindi kutyompwa, kulijaya, alimwi amapenzi aamwi aamumizeezo naavwula kapati akati kabasicikolo.”—Oobu mbolyaamba bbuku litegwa The Price of Privilege, lyakalembwa aba Dr. Madeline Levine\n“Cilengwa Cakuula Zyintu”\nKweelana ambobakaamba ba Dr. Madeline Levine, “cilengwa cakuula zyintu” cilakonzya kubaumbulizya bantu munyika mwalo mikwasyi, banamaleya, alimwi abukombi mozibaletela mapenzi. Mubbuku lyabo litegwa The Price of Privilege bakalemba kuti: “Kuula zyintu ninzila imwi iipa nguzu kuli basikuula. Calo cibapa kuti basikuula kabalimvwa mbuli kuti mbabeendelezya makwebo. Pele nguzu zili boobu, tazikonzyeki. Basikwaambilizya makwebo alimwi amakkampani mapati mbabajisi nguzu zini, nkaambo balajana mali manji kwiinda mukukulwaizya bantu kuula zyintu.”\n[Cifwanikiso icili apeeji 11]\nMbomukonzya Kutaciindizya Kuula Zintu\nMutalindili kuti mane mali amumanine buya nomuya mutalike kuyeeya mbomwaabelesya. Amwiiye mbomukonzya kutaciindizya kuula zintu kalitanakomena penzi.\nLUGWASYO KUMIKWASYI Kuciindizya Kumvwana Amuntu Ngomutakwetene Limwi\nMAKANI AAYEEME AMUTWE UULI ACIVWUMBYO Zyintu Zyotatwe Zitakonzyi Kuulwa Amali\nNcomweelede Kuzyiba Kujatikizya Kusuntuka\nNCOLYAAMBA BBAIBBELE Kutyompwa\nSENA CAKALENGWA BUYA? Nguzu Zyakumvwa Zyanswabanda\nIno Inga Ndacita Buti Kuti Muntu Umwi Kandicitila Luta?\nMabala Amusale naa muyanda kukkopa zyakamwaigwa SINSIMUKA! October 2013 | Zyintu Zyotatwe Zitakonzyi Kuulwa Amali\nOctober 2013 | Zyintu Zyotatwe Zitakonzyi Kuulwa Amali\nSINSIMUKA! October 2013 | Zyintu Zyotatwe Zitakonzyi Kuulwa Amali


Sena Mulamulumba Jehova Akaambo Kakumulanganya Cakubikkila Maano? | Yakwiiya\n“Meso aa-Jehova ali koonse koonse, alalanga basizibi ababotu boonse.”—TUS. 15:3.\nTWAAMBO TUPATI-PATI NTOMWEELEDE KUYEEYA\nNkaambo nzi Jehova ncazumanana kumulanga-langa?\nMuunzila nzi momukonzya kucenjezyegwa, kululamikwa, alimwi akusololelwa a Jehova?\nNkaambo nzi Jehova zimwi ziindi ncasala kutatuvwuna kumapenzi?\n1, 2. Ino kulanganya kwa Jehova cakubikkila maano kwiindene buti akulangisisya kwamincini iifwotola zintu zicitika?\nMUZISI zinji, mincini iifwotola zintu zicitika yavwula kapati kutegwa kaifwotola bweende bwamyootokala alimwi antenda zicitika. Ikuti mincini yafwotola ntenda yacitika mpoonya ooyo wapa kuti ntenda eeyo icitike watija, bamapulisa balakonzya kumujana namutekenya ooyo watija kwiinda mukubelesya zyafwotolwa amincini akumwaanga. Masimpe, kwiinda mukubelesya mincini eeyo iibikkwa koonse-koonse, bantu tabakonzyi kutija cisubulo ciindi nobacita cintu cimwi cibyaabi.\n2 Nokuba boobo, sena kuvwula kwamincini iifwotola zintu zicitika kweelede kutuyeezya Taateesu siluyando Jehova? Bbaibbele lyaamba kuti meso aakwe “ali koonse koonse.” (Tus. 15:3) Pele sena eeci caamba kuti lyoonse ulatulangisisya kubona nzyotucita? Sena Leza natulanga uyanda buyo kubona kuti milawo yakwe yatobelwa, kajisi makanze aakutusubula? (Jer. 16:17; Heb. 4:13) Peepe! Jehova ulatulanga akaambo kakuti ulatuyanda alimwi ulabikkila maano kuzintu nzyotucita.—1 Pe. 3:12.\n3. Ninzila nzi zyosanwe nzyotutiilange-lange Leza mwatulanganya caluyando?\n3 Ncinzi cikonzya kutugwasya kulumba Leza twazyiba kuti ulatulanga akaambo kaluyando ndwajisi kulindiswe? Atubone mbwatondezya luyando. Ulatondezya luyando kwiinda (1) mukutucenjezya notutondezya mizeezo mibyaabi, (2) mukutululamika ciindi notwatobela nzila zitaluzi, (3) mukutusololela anjiisyo zijanika mu Jwi lyakwe, (4) mukutugwasya notuyaanya masukusyo aasiyene-siyene, alimwi (5) mukutulumbula ciindi naabona bubotu mulindiswe.\nLEZA UUBIKKILA MAANO ULATUCENJEZYA\n4. Ino Jehova wakali kuyanda nzi ciindi naakacenjezya Kaini kuti cibi cakali ‘kuyakumubutilila amulyango’?\n4 Cakusaanguna, atulange-lange Leza mbwatucenjezya notwatalika kutondezya mizeezo mibyaabi. (1 Mak. 28:9) Kutegwa tulumbe cibeela eeci ca Leza mwatulanganya cakubikkila maano, amubone mbwaakacita kuli Kaini, walo “wakakalala loko” ciindi naatakakkomaninwa a Leza. (Amubale Matalikilo 4:3-7.) Jehova wakaambila Kaini kuti ‘kocita kabotu.’ Ikuti naatakali kuyakucita oobo, Jehova wakamucenjezya kuti cibi cakali ‘kuyakumubutilila amulyango.’ Leza wakaamba kuti: “nkabela uyoomweendelezya” (Pele sena uyoocizunda?) Wakali kuyanda kuti Kaini aswiilile kucenjezya alimwi ‘akunyampuzigwa’ naa kukkomaninwa. Kukkomaninwa a Leza kwakali kukonzya kupa kuti azumanane kuba acilongwe cibotu anguwe.\n5. Muunzila nzi Jehova mwatucenjezya kujatikizya mizeezo iitali kabotu njotukonzya kuba aanjiyo?\n5 Mbuti kujatikizya ndiswe mazuba aano? Meso aa Jehova alabona izili mumoyo wesu; tatukonzyi kumusisa nzyotuyeeya alimwi amakanze eesu. Taateesu siluyando uyanda kuti tutobele nzila yabululami; nokuba boobo, tatusinikizyi kucinca nzila motweendela. Kwiinda mu Jwi lyakwe, Bbaibbele, ulatucenjezya ciindi notuyanda kweendela munzila iitaluzi. Ino ucita buti oobo? Ciindi notubala Bbaibbele abuzuba, kanji-kanji tulajana zibalo zitugwasya kuzunda tumpenda tubyaabi alimwi amizeezo iitali kabotu. Kuyungizya waawo, mabbuku eesu aa Bunakristo alakonzya kutugwasya mupenzi limwi lyali kutukatazya alimwi akututondezya mbotukonzya kulimana. Alimwi kumiswaangano yesu yambungano, toonse tulatambula lulayo muciindi ceelede.\n6, 7. (a) Nkaambo nzi ncotukonzya kwaamba kuti makani aabambilwa bantu banji ncitondezyo cakuti Leza ulamulanganya caluyando? (b) Mbuti mbomukonzya kugwasyigwa akulanganya kwa Jehova nkwatondezya kuli umwi aumwi wesu?\n6 Kucenjezya koonse ooku kutondezya ncobeni kuti Jehova caluyando alimwi cakubikkila maano, ulatulanganya umwi aumwi kumugama. Masimpe, majwi aalembedwe mu Bbaibbele aliko kwamyaanda minji, mabbuku aabambwa ambunga ya Leza alembelwa mamilyoni aabantu, alimwi alulayo lupegwa lyamiswaangano lubambilidwe mbungano yoonse. Nokuba boobo, mubukkale boonse oobu, Jehova uyanda kuti mubikkile maano ku Jwi lyakwe kutegwa mucikonzye kucinca mizeezo yanu. Aboobo, inga twaamba kuti eeci citondezya kuti Jehova ulamulanganya caluyando nywebo kumugama.\nManjezeezya eesu ayiisidwe kabotu alatugwasya kweeleba ntenda zituzungulukide (Amubone muncali 6 a 7)\n7 Kutegwa tugwasyigwe kukucenjezya kwa Leza, tweelede kusaanguna kuzyiba kuti ulatubikkila maano ncobeni. Kumane tweelede kucita kweelana ancolyaamba Jwi lyakwe, kusolekesya kugwisya mizeezo iili yoonse iitamukkomanisyi Leza. (Amubale Isaya 55:6, 7.) Ikuti twaswiilila kucenjezyegwa nkotupegwa, tuyakulivwuna kumapenzi manji aakonzya kuboola. Pele mbuti kuti twalekela mizeezo iitaluzi kutweendelezya? Ndugwasyo nzi ndwapa Taateesu siluyando kuti caba boobo?\nTAATEESU UULANGANYA ULATULULAMIKA\n8, 9. Mbuti lulayo ndwapa Jehova kwiinda mubabelesi bakwe mbolutondezya kuti ulalanganya ncobeni? Amupandulule.\n8 Tulakonzya kuzyiba kuti Jehova ulatulanganya kwaambisya ciindi notuzumina kululamikwa. (Amubale Bahebulayo 12:5, 6.) Masimpe, tatukkomani kupegwa lulayo. (Heb. 12:11) Pele amuyeeye twaambo sikutupa lulayo ntwayelede kulanga-langa. Weelede kuzyiba ncotucita calo cikonzya kucijatikizya cilongwe cesu a Jehova Leza, weelede kubikkila maano kujatikizya mbotulimvwa, alimwi weelede kuba aciindi cinji alimwi akusolekesya kutegwa atutondezye kuzwa mu Bbaibbele mbotukonzya kucinca nzila yesu kutegwa tumukkomanisye Leza. Pele wiinda kubikkila maano ngu Jehova, Kasensa kalulayo luli boobo.\n9 Atulange-lange cikozyanyo cabantu basikupa lulayo mbobakonzya kutondezya kubikkila maano mbuli Leza. Katanaiya kasimpe, mukwesu umwi wakali acilengwa cakweebelela zintu ziletela muzeezo wakoonana lyoonse, pele wakacizunda cilengwa eeci. Nokuba boobo, mizeezo mibyaabi yakaciliko mumoyo wakwe. Ciindi naakaula fooni mpya, kulombozya kwakwe kubyaabi kwakatalika alimwi. (Jak. 1:14, 15) Wakali kubelesya fooni kweebelela zintu ziletela muzeezo wakoona a Intaneti. Bumwi buzuba naakali kucita bukambausi bwaafooni, wakapa mwaalu umwi fooni yakwe kutegwa alangaule makkeyala amwi. Ciindi mwaalu naakatalika kwiibelesya fooni, wakabona makkeyala aa Intaneti aatali kabotu. Eeci cakaba coolwe kumukwesu ooyu iwakali muntenda kumuuya. Wakapegwa lulayo aciindi ceelede, wakagwasyigwa kukululamikwa nkwaakapegwa, alimwi mukuya kwaciindi wakacikonzya kucizunda cilengwa eeci cibyaabi. Tulalumba kapati kaka kuzyiba kuti Taateesu wakujulu uulanganya, ulabona noziba zibi zyesu zisisidwe alimwi akutululamika kutegwa tutazumanani kucita cibi!\nTULAGWASYIGWA KWIINDA MUKUTOBELA NJIISYO ZYAMU BBAIBBELE\n10, 11. (a) Muunzila nzi momukonzya kulangila busolozi bwa Leza? (b) Ino mukwasyi umwi wakagwasyigwa buti abusongo bwakutobela busolozi bwa Jehova?\n10 Sintembauzyo wakaimbila Jehova kuti: “Unoondeenzya alulayo lwako.” (Int. 73:24) Ciindi coonse notuyandika busolozi, tulakonzya ‘kumuzibya’ Jehova kwiinda mukuvwuntauzya mu Jwi lyakwe kutegwa tuzyibe mbwazibona zintu. Kutobela njiisyo zyamu Bbaibbele kulatugwasya kumuuya alimwi akulanganya ziyandika zyakumubili.—Tus. 3:6.\n11 Cikozyanyo acimwi citondezya Jehova mbwabasololela bamwi cilakonzya kubonwa kuli ceeco cakacitikila mulimi umwi iwakali kubbadelela buya muunda ngwaakali kulima mubusena bwamalundu aa Masbate mucisi ca Philippines. Walo abakaintu bakwe balabeleka kabali bapainiya baciindi coonse kumwi kabalanganya mukwasyi wabo mupati. Bumwi buzuba, bakagambwa kapati nobakatambula kagwalo kuzwa kuli mukamwini busena oobo kabazyibya kuti beelede kuzwa abusena oobo mbobakali kubbadelela. Ino nkaambo nzi? Bakatamikizyigwa kutasyomeka. Nokuba kuti mukwesu wakalibilika kujatikizya nkwaakali kukonzya kujana busena bwakukkala amukwasyi wakwe, wakaamba kuti: “Jehova ulatupa. Lyoonse ulalanganya nzyotuyandika, ziyume zitete.” Majwi aamukwesu ooyu aatondezya lusyomo tanaakawida ansi. Nokwakainda buyo mazuba masyoonto, banamukwasyi bakakkalwa moyo nobakamvwa kuti tabako kuzwa abusena oobo. Ncinzi cakacitika? Mukamwini busena oobo wakabona kuti nokuba kuti kwakali kutamikizyigwa ooko, mukwasyi waba Kamboni ooyu, wakazumanana kuba amuuya wabulemu alimwi aluumuno akaambo kakusololelwa anjiisyo zyamu Bbaibbele. Eeci cakamukkomanisya mukamwini busena cakuti tanaakabazumizya buyo kuti bakkale, pele alimwi wakabayungizyila abusena bwakulima. (Amubale 1 Petulo 2:12.) Masimpe, Jehova ulatusololela kwiinda mu Jwi lyakwe kutegwa atugwasye kuliyumya mumapenzi.\nMULONGWE UUTUGWASYA KULIYUMYA MUMASUKUSYO\n12, 13. Muubukkale buli buti umwi mwakonzya kudooneka kuti Leza ncobeni ulakubona kupenga kwakwe?\n12 Nokuba boobo, zimwi ziindi, bukkale bukatazya bulakonzya kuzumanana. Ambweni tujisi bulwazi butasilikiki, kukazyigwa abanamukwasyi kwaciindi cilamfwu, naa kupenzyegwa lyoonse. Pele mbuti kujatikizya kwiimpana kuusisya nkotukonzya kuba ankuko amuntu umwi mumbungano?\n13 Mucikozyanyo, ambweni moyo inga wacisa akaambo kamajwi ngomwamvwa kuti taali kabotu. Mulakonzya kwaamba kuti, ‘Eeci taceelede kucitika mumbunga ya Leza!’ Nokuba boobo, mukwesu wakaamba majwi aayo ulapegwa mikuli mumbungano alimwi uboneka kuti bantu bamwi balamulumbaizya. Mulakonzya kulibuzya kuti, ‘Mbuti eeci mbocinga caba? Mwati Jehova ulabona buya? Sena tako kubweza ntaamu?’—Int. 13:1, 2; Hab. 1:2, 3.\n14. Nkaambo nzi kamwi kakonzya kupa Leza kuti atabwezi ntaamu mukumana mapenzi eesu?\n14 Jehova inga kajisi twaambo tumvwika ncatabwezeli ntaamu. Mucikozyanyo, mulakonzya kulimvwa kuti muntu ooyo ulilubizyide kapati, pele Leza ambweni uzibona munzila iindene zintu. Kweelana ambwazibona zintu, ambweni inga kakuli kuti ndinywe mulubizyide kapati kwiinda mbomwali kuyeeya. Majwi ngomuyeeya kuti taali kabotu, mubwini, inga kaluli ndolulayo lweelela ndomweelede kubikkila maano. Mumakani aabuumi bwakwe, Mukwesu Karl Klein, iwakabeleka mu Kabunga Keendelezya, wakaamba ciindi cimwi naakasinswa cacigaminina a Mukwesu J. F. Rutherford. Nokwakainda ciindi cisyoonto, Mukwesu Rutherford wakamwaanzya Mukwesu Klein calukkomano, “Kwaamba Karl!” Nokuba boobo, akaambo kakuti moyo wakacili kucisa akaambo kakusinswa, Mukwesu Klein wakavwiilila ansaansi kwiinzya buyo mulawo. Mukwesu Rutherford naakazyiba kuti Mukwesu Klein cicimucisa mumoyo, wakamucenjezya kuti atamupi busena Diabolosi. Kwiinde ciindi, Mukwesu Klein wakalemba kuti: “Ciindi notumubikkilila mukwesu umwi, kwaambisya kuti waamba cintu ncaelede kwaamba mukuzuzikizya mukuli wakwe, tulibikka antangalala kutegwa tucegwe mutukole twa Diabolosi.” *\n15. Nkuyeeya kuli buti kuya kumugwasya kukkazika moyo ciindi nomulindila Jehova kuti amugwasye mubukkale bukatazya?\n15 Nokuba boobo, tulakonzya kwaalilwa kutondezya muuya wakulindila ciindi mapenzi naalibonya mbuli kuti taamani. Mbuti mbotukonzya kuliyumya? Atwaambe kuti mweenzya mootokala mumugwagwa wiinda myootokala minji pele mwaima akaambo kakuvwula kwamyootokala. Tamuzyi naa mulalindila ciindi cilamfwu buti. Ikuti mwanyema akusola kujana nzila iimbi, mulakonzya kusweeka. Mulakonzya kutola ciindi cinji kutegwa mukasike nkomuya kwiinda ncomwali kukonzya kutola nomwalindila cakukkazika moyo. Mbubwenya buyo, ikuti mwakakatila kunzila izili mu Jwi lya Leza, mukuya kwaciindi muyakusika nkomuya.\n16. Nkaambo nzi kamwi ikakonzya kupa kuti Jehova aalekele mapenzi eesu?\n16 Jehova ulakonzya kwaalekela mapenzi eesu akaambo kakuti uyanda kuti tuyumizyigwe munzila iiyandika. (Amubale 1 Petulo 5:6-10.) Nokuba boobo, Leza talinguwe uutalisya mapenzi. (Jak. 1:13) “Sinkondonyoko, Diabolosi” kanji-kanji nguuleta mapenzi. Nokuba boobo, Leza ulakonzya kubelesya bukkale bukatazya kutugwasya kukomena kumuuya. Ulabona kupenga kwesu alimwi ‘akaambo kakuti ulatubikkila maano,’ uyakubona ncobeni kuti ‘nkwakaindi kaniini.’ Sena mulamulumba Jehova akaambo kakumulanganya cakubikkila maano ciindi nomuli mumapenzi, kamujisi lusyomo lwakuti uyakumupa nzila yakupolela?—2 Ko. 4:7-9.\nAMULONGEZYEGWE KWIINDA MUKUKKOMANINWA A LEZA\n17. Ino Jehova ulanga-langa bantu bali buti, alimwi nkaambo nzi?\n17 Camamanino, Leza ulalingula buumi bwesu akaambo kakaambo kamwi kamvwika. Kwiinda muli Hanani musondi, wakaambila Mwami Asa kuti: “Meso aakwe alalanga-langa moonse munyika, kuti aliyumye kukugwasya abo balulama mumoyo kumeso aakwe.” (2 Mak. 16:9) Nokuba kuti Leza tanaakabona moyo wa Asa kuti wakali luleme mumeso aakwe, ‘uyakumugwasya’ ikuti mwazumanana kucita ciluleme.\n18. Ciindi nomulimvwa mbuli kuti taakwe uubikkila maano kumilimo njomucita, ncinzi ncomweelede kuyeeya kujatikizya Jehova? (Amubone cifwanikiso icili kumatalikilo aacibalo.)\n18 Leza uyanda kuti ‘tuyandaule bubotu,’ ‘tuyandisye bubotu’ alimwi “akubamba kabotu imbeta” kutegwa akonzye ‘kutufwida luzyalo.’ (Am. 5:14, 15; 1 Pe. 3:11, 12) Jehova ulibabwene baluleme alimwi ulabalongezya. (Int. 34:15) Mucikozyanyo, amuyeeye bamakaintu bana Hebrayo basikutumbusya, ba Sifra alimwi a Puwa. Ciindi bana Israyeli nobakali kweendelezyegwa abana Egepita, bamakaintu aaba bobilo bakali kuyoowa Leza kapati kwiinda Farao, walo iwakabikkide mulawo wakujaya bana basankwa bana Hebrayo ciindi cakutumbuka. Masimpe, manjezyeezya aabo aakayiisidwe munzila ya Leza akabapa kuti bafwutule buumi bwabavwanda. “Leza wakabacitila inzubo” ba Sifra alimwi a Puwa. (Kul. 1:15-17, 20, 21) Jehova wakaibona milimo yabo mibotu. Zimwi ziindi, tulakonzya kulimvwa mbuli kuti taakwe uubikkila maano kumilimo mibotu njotucita. Pele Jehova ulabikkila maano. Ulaibona milimo mibotu yoonse njotwamucitila, alimwi uyakutupa bulumbu.—Mt. 6:4, 6; 1 Ti. 5:25; Heb. 6:10.\n19. Mbuti mucizyi umwi mbwaakazyiba kuti milimo mibotu ulaibona Jehova?\n19 Mucizyi umwi mucisi ca Austria wakazikuzyiba kuti Leza ulaibona milimo njabeleka canguzu. Akaambo kakuti wakazwide kucisi ca Hungary, wakazyi kutambula kkeyala yamuntu iwakali kwaambaula mwaambo waci Hungarian kutegwa akamuswaye mumulimo wakukambauka. Mpoonya-mpoonya wakasika aŋanda yamuntu ooyo, pele kunyina iwakaliko aŋanda. Wakazumanana kupilukila aŋanda aawo ziindi zili mbozibede. Zimwi ziindi wakali kumvwa mbuli kuti kuli muntu uuliko muŋanda, pele kunyina iwakali kuvwiila. Mucizyi ooyu wakali kusiya mabbuku, magwalo, kkeyala yakwe alimwi azintu zimwi buyo. Nokwakainda mwaka omwe acisela kaswaya aŋanda aawo, kumamanino cijazyo cakazyikujalulwa. Mucizyi ooyu wakaanzyigwa cabulongwe amukaintu walo iwakaamba kuti: “Amunjile. Ndakazibala zyoonse nzyomwakandisiila alimwi ndali kumulangila.” Mukamwini ŋanda ooyu wakali kunywa musamu akaambo kakuti wakali kuciswa bulwazi ibwakali kumupa kutacikonzya kuzwa anze kuti abone abantu. Mpoonya ciiyo ca Bbaibbele cakatalika. Masimpe, Leza wakakulongezya kusolekesya kwamucizyi ooyu.\n20. Mbuti mbomulimvwa kujatikizya kulanganya kwa Jehova cakubikkila maano?\n20 Jehova ulabona cili coonse ncomucita alimwi kumamanino uyakumupa bulumbu. Ciindi nomwazyiba kuti Leza ulamubona, mutalimvwi mbuli kuti mumvwuntauzyigwa buya mbuli mboicita mincini iifwotola zintu zicitika. Muciindi caboobo, amulimvwe kuba mulongwe wa Leza uulanganya walo uumubikkila maano.\n^ par. 14 Makani aabuumi bwamukwesu Klein alajanika mumagazini ya Ngazi Yamulindizi yamu Cingisi ya October 1, 1984.


Amuzumanane Kulyaandaanya Kunyika | Luyando lwa Leza\nMbomukonzya Kuzumanana Kulyaandaanya Kunyika\n“Tamuli banyika.”—JOHANE 15:19.\n1. Ino makani nzi Jesu ngaakakankaizya imasiku mubuzuba bwakwe bwamamanino kali anyika?\nMASIKU mubuzuba bwamamanino bwa Jesu kali anyika, wakatondezya kuti wakali kubikkila maano kapati kujatikizya mbobakali kuyakupona kumbele basikumutobela. Mane wakaapailila makani aaya kuli Bausyi kaamba kuti: “Tandikulombi kuti ubagusye munyika, pele kuti ubakwabilile akaambo kamubi. Tabali banyika mbubonya andime mbonditali wanyika.” (Johane 17:15, 16) Mumupailo ooyu ngwaakapaila camoyo woonse, Jesu wakatondezya kuti wakali kubayanda kapati basikumutobela alimwi wakatondezya mbwaakali kuyandika majwi ngaakaambide kumatalikilo imasiku ngoonya aayo aakuti: “Tamuli banyika.” (Johane 15:19) Cilisalede kuti, Jesu wakacibona kuti cilayandika kapati kuti basikumutobela bazumanane kulyaandaanya kunyika!\n2. Ino “nyika” njaakaamba Jesu ninzi?\n2 “Nyika” njaakaamba Jesu, mbantu boonse bazandukide kuli Leza, ibeendelezyegwa a Saatani alimwi amuuya wakuliyanda awakulisumpula uuzwa kulinguwe. (Johane 14:30; Baefeso 2:2; 1 Johane 5:19) Masimpe, ikuba ‘acilongwe anyika eeyi nkuba sinkondonyina a Leza.’ (Jakobo 4:4) Pele ino mbuti aabo boonse bayanda kuzumanana kukkala muluyando lwa Leza mbobakonzya kulyaandaanya kunyika mbwaanga bali munyika? Tulalanga-langa nzila eezyi zyosanwe: kwiinda mukuzumanana kusyomeka ku Bwami bwa Leza bweendelezyegwa a Kristo akutatola lubazu mutwaambo twacisi, kwiinda mukukaka muuya wanyika, kwiinda mukusama cabulemu akulibamba kabotu, kwiinda mukuubya-ubya buumi bwesu alimwi akwiinda mukusama zilwanyo zyesu zyakumuuya.\nKUZUMANANA KUSYOMEKA ALIMWI AKUTATOLA LUBAZU MUTWAAMBO TWACISI\n3. (a) Ino Jesu wakali kutubona buti twaambo twacisi ciindi naakali anyika? (b) Nkaambo nzi ncotukonzya kwaamba kuti basikutobela Jesu bananike mbaiminizi? (Amubikkilizye abupanduluzi buyungizyidwe.)\n3 Muciindi cakutola lubazu mutwaambo twacisi ciindi naakali anyika, Jesu wakabikkila maano kapati kukukambauka makani aajatikizya Bwami bwa Leza, imfwulumende yakujulu eeyo njaakali kuyakuba Mwami. (Daniele 7:13, 14; Luka 4:43; 17:20, 21) Aboobo, naakali kumbele lya Mweendelezi muna Roma Ponto Pilato, Jesu wakaamba kuti: “Bwami bwangu tabuli bwanyika eeyi.” (Johane 18:36) Basikumutobela basyomeka batobela cikozyanyo cakwe kwiinda mukusyomeka kuli Kristo aku Bwami bwakwe alimwi akwiinda mukwaambilizya Bwami oobu munyika. (Matayo 24:14) Mwaapostolo Paulo wakalemba kuti: “Tuli baiminizi ibali mubusena bwa Kristo. . . . Mbotuli mubusena bwa Kristo tumulomba kuti: ‘Amuyanzane a Leza.’” *—2 Bakorinto 5:20.\n4. Ino mbuti Banakristo boonse bakasimpe mbobatondezya kuti balasyomeka ku Bwami bwa Leza? (Amubone kabbokesi kakuti “ Banakristo Bakusaanguna Tiibakali Kutola Lubazu Mutwaambo Twacisi.”)\n4 Akaambo kakuti baiminizi baiminina mfwulumende naa cisi cankobazwa, tabatoli lubazu mutwaambo twacisi ooko nkobabelekela; tabajatikizyigwi pe. Nokuba boobo, baiminizi aaba bazwidilizya makanze aamfwulumende yacisi cankobazwa. Ncimwi buyo abasikutobela Kristo bananike ‘basicisi bakujulu.’ (Bafilipi 3:20) Masimpe ngakuti, akaambo kakukambauka makani aa Bwami cabusungu, bagwasya tuulunzuma twa “mbelele zimbi” zya Kristo ‘kuyanzana a Leza.’ (Johane 10:16; Matayo 25:31-40) Ibambelele zimbi bagwasya banabokwabo Jesu bananike, aboobo mbatumwa ba Kristo. Akaambo kakuti inkamu eezyi zyobilo zilikamantene mukusumpula Bwami bwa Mesiya, tabatoli lubazu nokuceya mutwaambo twacisi.—Amubale Isaya 2:2-4.\n5. Ino mbungano ya Banakristo iindene buti abana Israyeli bansiku, alimwi ino mbuti Banakristo mbobatondezya kuti baliindene?\n5 Ikusyomeka kuli Kristo takali nkakaambo kalikke kapa kuti Banakristo bakasimpe kabatatoli lubazu mutwaambo twacisi. Mukwiimpana abana Israyeli bansiku Leza mbaakapede cisi cibageme, swebo tuli babunyina ibajanika munyika yoonse. (Matayo 28:19; 1 Petro 2:9) Aboobo, ikuba munkamu imwi yatwaambo twacisi kulakonzya kupa kuti tutanikwaanguluki kwaamba mulumbe wa Bwami alimwi inga catulesya kukamantana a Banakristoma. (1 Bakorinto 1:10) Kunze lyaboobo, ikuti kwaba nkondo, inga capa kuti katulwana abasyomima aabo mbotulaililwa kuti tweelede kubayanda. (Johane 13:34, 35; 1 Johane 3:10-12) Nkakaambo kaako Jesu ncaakaambila basikwiiya bakwe kuti tabeelede kubelesya panga naa kulwana. Alimwi wakabaambila kuti beelede kubayanda basinkondonyina.—Matayo 5:44; 26:52; amubone kabbokesi kakuti “ Sena Tanditoli Lubazu Mutwaambo Twacisi?”\n6. Ino kulyaaba kwanu kuli Leza kuzijatikizya buti nzyomumucitila Kaisara?\n6 Mbwaanga tuli Banakristo bakasimpe, twakalyaaba kuli Leza ikutali kumuntu, kumbunga yabantu naa kucisi cili coonse. Lugwalo lwa 1 Bakorinto 6:19, 20 lwaamba kuti: “Buumi mbomujisi tabuli bwanu nobeni pe, nkaambo mwakaulwa amuulo waatala.” Aboobo, nokuba kuti “Kaisara” balamupa zintu zyakwe mbuli bulemu, mutelo, akulibombya kulinguwe kusikila waawo Leza mpabazumizyide kucita boobo, basikutobela Jesu bapa ‘zintu zya Leza kuli Leza.’ (Marko 12:17; Baroma 13:1-7) Eeci cibikkilizya kumukomba, kumuyanda camoyo woonse, kusyomeka kulinguwe alimwi akumumvwida. Ikuti kakuyandika, balilibambilide kujaigwa akaambo ka Leza.—Luka 4:8; 10:27; amubale Milimo 5:29; Baroma 14:8.\nBANAKRISTO BAKUSAANGUNA TIIBAKALI KUTOLA LUBAZU MUTWAAMBO TWACISI\nImakani aansiku atondezya kuti Banakristo bakusaanguna tiibakali kutola lubazu mutwaambo twacisi alimwi amunkondo. Bbuku lyakuti The Beginnings of Christianity lyaamba kuti: “Aabo ibakatalisya Bunakristo tiibakali kuyandila limwi kutola lubazu noluceya mutwaambo twacisi.” Mbubonya buyo, ibbuku lyakuti On the Road to Civilization lyaamba kuti: “Baleli bamasi tiibakali kubamvwisya Banakristo alimwi tiibakali kubayanda. . . . Banakristo bakali kukaka kucita milimo imwi njobakali kucita bana Roma. . . . Tiibakali kunjila mulimo uujatikizya twaambo twacisi.”\nIkujatikizya Banakristo bakusaanguna mbobakali kuubona mulimo wabusikalumamba, sikwiiya makani aabukombi waku Germany Peter Meinhold wakati: “Kuba Munakristo alimwi akuba sikalumamba tiizyakali kweendelana pe.” Mumakani aajisi mutwe wakuti “An Inquiry Into the Accordancy of War With the Principles of Christianity,” mulembi wamakani aabukombi, Jonathan Dymond wakalemba kuti kwaciindi cili mbocibede kuzwa ciindi Jesu naakafwa, basikumutobela “bakali kukaka kutola lubazu [munkondo]; bakalilibambilide kupenga, kusampaulwa, kubikkwa muntolongo naa kujaigwa.” Dymond wakazumanana kwaamba kuti: “Imakani aaya ngamasimpe.” Mulembi aumwi wakati, “Bunakristo nobwakasofwaala,” ndendilyo Banakristo nobakatalika kuba basikalumamba.\n7, 8. Ino “muuya wanyika” ninzi, alimwi ino “ubeleka” buti mubantu batamvwi?\n7 Nzila imbi Banakristo mbobalyaandaanya kunyika nkwiinda mukukaka muuya wanjiyo mubyaabi. Paulo wakalemba kuti: “Tiitwakatambula muuya wanyika, pele twakatambula muuya uuzwa kuli Leza.” (1 Bakorinto 2:12) Wakaambila bana Efeso kuti: “Mwakali kweenda aciindi cimwi kweelana . . . anyika eeyi, kweelana amuleli uujisi bweendelezi bwamuwo, nkokuti imuuya ooyo lino uubeleka mubana batamvwi.”—Baefeso 2:2, 3.\n8 “Muwo” naa muuya wanyika ninguzu zitalibonyi, izyeendelezya bantu akubapa kuti kabatamumvwidi Leza akuba ‘azisusi zyanyama alimwi azisusi zyameso.’ (1 Johane 2:16; 1 Timoteyo 6:9, 10) Muuya ooyu ulijisi “bweendelezi” mukuti upa bantu kunyomenena milimo mibi yanyama, ulakatazya kuzyiba, ulazumanana kupenzya alimwi mbuli muwo nkuuli koonse-koonse. Kunze lyaboobo, ‘ulabeleka’ asyoonto-syoonto mubantu batamvwi kusikila mane baba abube butamukkomanisyi Leza, mbuli kuliyanda, kulisumpula, busyaacivwulemwangu, buzangi alimwi akutalilemeka. * Mubufwaafwi, muuya wanyika upa kuti mukuya kwaciindi muntu abe abube bwa Diabolosi mumoyo wakwe.—Johane 8:44; Milimo 13:10; 1 Johane 3:8, 10.\n9. Ino mbuti muuya wanyika mboukonzya kutunjila mumoyo akweendelezya mizeezo yesu?\n9 Sena muuya wanyika ulakonzya kumunjila mumoyo akweendelezya mizeezo yanu? Inzya, pele lilikke buyo ikuti mwatacenjela alimwi mwauzumizya kuti ucite boobo. (Amubale Tusimpi 4:23.) Ulakonzya kutalika kumweendelezya munzila njomutayeeyeli, ambweni kwiinda mukumvwana abantu baboneka mbuli kuti bali kabotu pele ibatamuyandi Jehova. (Tusimpi 13:20; 1 Bakorinto 15:33) Kunze lyaboobo, muuya ooyu mubi ulakonzya kumunjila kwiinda mukubala mabbuku mabi, kweebelela zintu ziletela muzeezo wakoonana, kubala nzyobalemba basiluleyo aa Intaneti, kulikondelezya kubi naa muzisobano zyakuyanda kuzunda ziyume zitete—mubwini, muuya wanyika ulakonzya kumunjila kwiinda mukuyungwa amuntu naa cintu cili coonse cikonzya kutupa kuyeeya mbuli Saatani naa nyika yakwe.\n10. Ino mbuti mbotukonzya kuukaka muuya wanyika?\n10 Mbuti mbotukonzya kukaka muuya mubi wanyika akuzumanana kukkala muluyando lwa Leza? Nkwiinda buyo mukuzibelesya kabotu zintu zyakumuuya zyoonse nzyatupa Jehova akupaila ikulomba muuya uusalala lyoonse. Jehova ulaanguzu kapati kwiinda Diabolosi naa nyika mbyaabi yeendelezyegwa a Saatani. (1 Johane 4:4) Aboobo, cilayandika kapati kupaila kuli Jehova lyoonse!\nSENA TANDITOLI LUBAZU MUTWAAMBO TWACISI?\nNjiisyo: “Bwami bwangu tabuli bwanyika eeyi.”—Johane 18:36.\nIno mbuti mbondikonzya kumupanduluda muntu kuti ikuuma silutu kundembela ncimwi buyo akukomba mituni? *—Kulonga 20:4, 5; 1 Johane 5:21.\nNondibapanduluda nconditatoleli lubazu mumapobwe amwi aacisi, ino mbuti mbondikonzya kutondezya bulemu kuli baabo batasyomi nzyondisyoma?—1 Petro 3:15.\nIno ntwaambo nzi tundipa kutatola lubazu munkamu imwi yatwaambo twacisi naa kunjila mulimo wabusikalumamba?—Johane 13:34; 1 Johane 3:10-12.\nKUSAMA CABULEMU AKULIBAMBA KABOTU\n11. Ino muuya wanyika upa kuti bantu kabasama buti?\n11 Tulakonzya kuzyiba muuya uumweendelezya muntu kwiinda mukubona mbwasama, mbwalibamba ambwalibonya mumakani aabulondo. Mumasi manji, bantu banji tabasami kabotu cakuti simubweza twaambo umwi wakaamba kuti lino-lino kunakunyina kwiindana akati kabavwuule abantu buyo. Nobaba basimbi batanakubuka balayungwa amuuya ooyu cakuti muteende umwi wakaamba kuti bana aaba bali acilengwa “cakusama zisani zitondezya mubili alimwi zitapi bulemu.” Ciyanza cimwi cijatikizya kusama cabuyamba, munzila iitondezya muuya wabuzangi akubula bulemu.\n12, 13. Ino ninjiisyo nzi nzyotweelede kutobela caboola kumakani aakusama akulibamba?\n12 Mbwaanga tuli babelesi ba Jehova, tuyanda kuti katuboneka kabotu, calo icaamba kuti tweelede kusama zisani zyeelede, zinyina tombe, ziboneka kabotu alimwi zyeendelana ancotucita aciindi eeco. Ciindi coonse, kufwumbwa naa tuli basimbi naa basankwa, nsamino yesu alimwi ambotulibonya kubikkilizya ‘amilimo mibotu’ yeelede kutondezya ‘bulemu alimwi akulibatamika,’ ooko kuyandika kuli baabo “balyaamba kuti balilyaabide kuli Leza.” Masimpe, tatusamini kuti bamwi batubone pe, pele tuyanda kuti ‘tuzumanane kukkala muluyando lwa Leza.’ (1 Timoteyo 2:9, 10; Juda 21) Ee, ncotuyanda ncakuti kulisakatizya kwesu ikwiinda kubota kakuli “kwamuntu wamukati kamoyo . . . , ooyo uuyandika kapati mumeso aa Leza.”—1 Petro 3:3, 4.\n13 Kuyungizya waawo, mutalubi kuti mbotusama ambotulibamba kulakonzya kubakulwaizya bamwi kutobela bukombi bwakasimpe naa kubatyompya. Ibbala lya Chigiriki lyakasandululwa kuti “cabulemu,” nolibelesyegwa kwaamba kulilemeka lipa muzeezo wakuba abulemu naa kubikkila maano mbobalimvwa bamwi. Aboobo, tweelede kwaabikkila maano kapati manjezyeezya aabamwi muciindi cakuyeeya buyo kuti tulakonzya kusama kufwumbwa mbotuyanda. Kwiinda zyoonse, tuyanda kupa kuti Jehova abantu bakwe balemekwe alimwi akulitondezya kuti tuli babelesi ba Leza, ibacita “zintu zyoonse kutegwa Leza alemekwe.”—1 Bakorinto 4:9; 10:31; 2 Bakorinto 6:3, 4; 7:1.\nSena nsamino yangu naa mbondiboneka zipa bulemu kuli Jehova?\n14. Caboola kumakani aabulondo alimwi ambotuboneka, ino mibuzyo nzi njotweelede kulibuzya?\n14 Ikulibamba, kusama kabotu alimwi abulondo zilayandika kapati kwaambisya notutola lubazu mumulimo wamumuunda anotujanika kumiswaangano ya Bunakristo. Amulibuzye kuti: ‘Sena mbondilibamba ambondiboneka mumakani aabulondo cipa kuti bantu kabandilangisya akugambwa? Sena kupa kuti bamwi kabafwa nsoni naa kutyompwa? Sena nzyondicita mumakani aaya zitondezya kuti ndibikkila maano kapati kuzintu nzyondiyanda alimwi nsikombeleli nokuba kuti inga zyandilesya kupegwa mikuli mumbungano?’—Intembauzyo 68:6; Bafilipi 4:5; 1 Petro 5:6.\n15. Ino nkaambo nzi Jwi lya Leza ncolitapi mulongo wamilawo yeelede kutobelwa caboola kumakani aakusama, kulibamba abulondo?\n15 Bbaibbele kunyina nolipa mulongo wamilawo njobeelede kutobela Banakristo caboola kumakani aakusama, kulibamba alimwi abulondo. Jehova tatukasyi kulisalila naa kubelesya bongo bwesu. Muciindi caboobo, uyanda kuti tube bantu basimide ibabelesya njiisyo zyamu Bbaibbele alimwi “ibalaamaano aayiisyidwe kwaandaanya ciluzi acitaluzi kwiinda mukwaabelesya.” (Bahebrayo 5:14) Kwiinda zyoonse, uyanda kuti katucita zintu akaambo kaluyando—nkokuti kuyanda Leza abasimukoboma. (Amubale Marko 12:30, 31.) Kulakonzya kuba nzila ziindene-indene zyakulibamba akusama izyeendelana anjiisyo zyamu Bbaibbele. Eeci cilakonzya kubonwa munsamino mbotu yamakamu-makamu aabantu ba Jehova bakkomene ibaswaangana mumasena aaindene-indene nyika yoonse mboizulwa.\nKUUBYA-UBYA BUUMI BWESU\n16. Ino muuya wanyika wiindene buti anzyaakayiisya Jesu, alimwi ino mibuzyo nzi njotweelede kulibuzya?\n16 Muuya wanyika uleena alimwi upa kuti bantu banji kapati kabasyoma kuti mali azintu zyakumubili nzyezikonzya kubapa kukkomana. Pele, Jesu wakati: “Nokuba kuti muntu kajisi zintu zinji buti, ibuumi bwakwe tabuzwi kuzintu eezyo nzyajisi.” (Luka 12:15) Nokuba kuti kunyina naakaamba kuti tweelede kuciindizya kuliimya, Jesu wakayiisya kuti “aabo bazyi kuti bayandika kusololelwa a Leza” alimwi abaabo bazumanana kuubya-ubya buumi bwabo naa ibajisi liso ‘lilangide buyo acintu comwe,’ nkokuti lilangide aazintu zyakumuuya, balakonzya kujana buumi alukkomano lwini-lwini. (Matayo 5:3; 6:22) Amulibuzye kuti: ‘Sena ndilazisyoma ncobeni nzyaakayiisya Jesu naa ndilayungwa a “usyi wabubeji”? (Johane 8:44) Ino nzyondaamba, mbaakani zyangu, nzyondibikka kumbele mubuumi bwangu naa mbondipona zitondezya kuti ndili muntu uuli buti?’—Luka 6:45; 21:34-36; 2 Johane 6.\n17. Amwaambe mpindu zimwi nzyobajana aabo bazumanana kuubya-ubya buumi bwabo.\n17 Jesu wakaamba kuti: “Busongo bulabonwa kuti buliluleme kwiinda mumilimo yambubo.” (Matayo 11:19) Atulange mbobagwasyigwa aabo bazumanana kuubya-ubya buumi bwabo. Balakatalukwa ncobeni mumulimo wa Bwami. (Matayo 11:29, 30) Tabalibiliki kapati alimwi eeci cibagwasya kutacita zintu zikonzya kubapa kupenga kapati mumizeezo alimwi amumoyo. (Amubale 1 Timoteyo 6:9, 10.) Akaambo kakukkutila azintu nzyobajisi, balaba aciindi cinji cakukkala amukwasyi wabo alimwi abalongwe Banakristo. Aboobo, balakonzya koona kabotu kakunyina acibanyonganya. (Mukambausi 5:12) Balaakukkomana kapati nobapa kufwumbwa ncobakonzya. (Milimo 20:35) Kunze lyaboobo, ‘balaindila kuba abulangizi’ alimwi balikkalikene mumizeezo. (Baroma 15:13; Matayo 6:31, 32) Masimpe, eezyi nzilongezyo zitaliboteli!\nKUSAMA “ZILWANYO ZYOONSE”\n18. Ino Bbaibbele limupandulula buti sinkondoma anzila nzyabelesya, alimwi ankondo njotulwana?\n18 Alimwi aabo bazumanana kukkala muluyando lwa Leza balakwabililwa munzila yakumuuya kuli Saatani, ooyo uuyanda kuti Banakristo kabatakkomani akuti batakajani buumi butamani. (1 Petro 5:8) Paulo wakaamba kuti: “Tujisi nkondo yakutingana, ikutali abantu bajisi mubili wanyama abulowa pe, pele amfwulumende, beendelezi, baleli banyika bamudima ooyu alimwi amyuuya mibi iili mumasena aakujulu.” (Baefeso 6:12) Mabala aakuti “nkondo yakutingana” atondezya kuti nkondo yesu taili yakulwana amuntu uuli kulamfwu —katuyubide abusena bumwi bukwabilidwe—pele cili mbuli kulwana kamando. Kuyungizya waawo, mabala aakuti “mfwulumende,” “beendelezi,” alimwi a “baleli banyika” atondezya kuti myuuya mibi ilibikkidwe mumakamu-makamu alimwi ilicenjede.\n19. Amupandulule zilwanyo zyakumuuya nzyayelede kusama Munakristo.\n19 Pele nokuba kuti tuli bantu buyo alimwi tulalezya, tulakonzya kuzunda. Munzila nzi? Tulakonzya kucita oobo kwiinda mukusama “zilwanyo zyoonse zizwa kuli Leza.” (Baefeso 6:13) Ikupandulula zilwanyo eezyo, lugwalo lwa Baefeso 6:14-18 lwaamba kuti: “Amwiime nji, kamulyaangide kasimpe mucibuno mbuli lutambo alimwi kamusamide cilikwabilizyo cakucamba cabululami, akwalo kumaulu aanu kamusamide kabotu ikulibambila kwaambilizya makani mabotu aaluumuno. Kunze lyazintu eezyi zyoonse, amubweze ntobo mpati yalusyomo, iiyoomupa kucikonzya kuzima mivwi yoonse iiyaka mulilo iifwuswa amubi. Kunze lyaboobo, amucitambule acalo cimpoompo calufwutuko [naa bulangizi bwalufwutuko] alimwi apanga lyamuuya, nkokuti ijwi lya Leza. Aciindi nciconya, amuzumanane kupaila ciindi coonse mumuuya, ikubelesya misyobo yoonse yamipailo alimwi amisyobo yoonse yakukombelezya.”\n20. Ino nkondo yesu yiindene buti ayabasikalumamba bazisi?\n20 Mbwaanga zilwanyo eezyi zyakumuuya zizwa kuli Leza, tulakonzya kuba masimpe kuti zilakonzya kutukwabilila ikuti naa tulazisama lyoonse. Ikwiindana abasikalumamba ibalyookezya kwaciindi cilamfwu zimwi ziindi mumulimo wabo, Banakristo balo balalwana lyoonse kulwanina buumi bwabo alimwi inkondo eeyi iyakumana buyo ciindi Leza aakunyonyoona nyika ya Saatani akuwaala myuuya mibi yoonse mumulindi uutagoli. (Ciyubunuzyo 12:17; 20:1-3) Aboobo, mutatyompwi ikuti naa mulakatazyigwa atumpenda naa zisusi zyanyama, nkaambo toonse buyo tuyandika ‘kudinkaula’ mibili yesu kutegwa tuzumanane kusyomeka kuli Jehova. (1 Bakorinto 9:27) Mubwini, ikuti naa tatutoli lubazu munkondo eeyi nkokuti kuli cilubide!\n21. Ino muunzila nzi ilikke motukonzya kuzunda munkondo yakumuuya?\n21 Kuyungizya waawo, tatukonzyi kuzunda munkondo eeyi munguzu zyesu tobeni. Nkakaambo kaako, Paulo utuyeekezya kuti tweelede kupaila kuli Jehova “ciindi coonse mumuuya.” Kulubazu lumwi, tweelede kumuswiilila Jehova kwiinda mukwiiya Jwi lyakwe akuyanzana abasikalumambama bakumuuya ciindi coonse, nkaambo munkondo eeyi tatuli tolikke pe! (Filimoni 2; Bahebrayo 10:24, 25) Aabo basyomeka muzintu zyoonse eezyi bayakuzunda alimwi akwiiminina lusyomo lwabo cakutayoowa ciindi nolusunkwa.\nAMULIBAMBILE KWIIMININA LUSYOMO LWANU\n22, 23. (a) Nkaambo nzi ncotweelede kulibambila lyoonse kwiiminina lusyomo lwesu, alimwi ino mibuzyo nzi njotweelede kulibuzya? (b) Makani nzi aatiilangwe-langwe mucibalo citobela?\n22 Jesu wakaamba kuti: “Akaambo kakuti tamuli banyika, . . . nkakaambo kaako nyika ilimusulide.” (Johane 15:19) Aboobo, Banakristo lyoonse beelede kulibambila kwiiminina lusyomo lwabo cabulemu alimwi amoyo mubombe. (Amubale 1 Petro 3:15.) Amulibuzye kuti: ‘Sena ndilikazyi kaambo Bakamboni ba Jehova zimwi ziindi ncobatatoli lubazu mukucita zintu bantu banji nzyobacita? Nondiyandika kukaka kutola lubazu muzintu nzyobacita bantu banji, sena ndilasyoma kuti ncolyaamba Bbaibbele alimwi amuzike uusyomeka cililuzi? (Matayo 24:45; Johane 17:17) Caboola kukucita cintu ciluzi mumeso aa Leza, sena inga ndililibambilide alimwi ndicibona kuba coolwe ikwiindana abamwi?’—Intembauzyo 34:2; Matayo 10:32, 33.\n23 Nokuba boobo, kanji-kanji Saatani ulatusunka munzila nzyotutayeeyeli kutegwa tucileke kuzumanana kulyaandaanya kunyika. Mucikozyanyo, mbuli mbokwaambwa kale, Diabolosi usola kuyunga babelesi ba Jehova kuti babe banyika kwiinda mukulikondelezya azintu zyamunyika. Mbuti mbotukonzya kusala kulikondelezya kubotu ikukonzya kupa kuti tukatalukwe akuzumanana kuba amanjezyeezya mabotu? Makani aaya alalangwa-langwa mucibalo citobela.\n^ munc. 3 Kuzwa ibuzuba bwa Pentekoste 33 C.E., Kristo wali Mwami weendelezya mbungano yabasikumutobela bananike ibali anyika. (Bakolose 1:13) Mu 1914, Kristo wakapegwa nguzu zyakweendelezya “bwami bwanyika.” Aboobo, mazuba aano Banakristo bananike mbaiminizi ba Bwami bwa Mesiya.—Ciyubunuzyo 11:15.\n^ munc. 8 Amubone bbuku lya Kukambitsirana za m’Malemba, amapeeji 323-332, lyakamwaigwa a Bakamboni ba Jehova.\n^ munc. 65 Amubone Makani Aayungizyidwe mucibalo cakuti “Kusuluta Ndembela, Kuvwoota Alimwi Amilimo Iitali Yabusikalumamba.”\nKugwasyilizya Mfwulumende ya Leza Ilikke Cakusyomeka\n“Mulonga” wamapenzi aakaletwa ali Bakamboni ba Jehova akaambo kakutatola lubazu mutwaambo twacisi wakamanizyigwa anzila iyatakali kuyeeyelwa.\nNkukozyanya nzi kuliko mutwaambo ootu totatwe: kutantamuka kunyonganizyigwa, kupa Jehova zintu ziinda kubota, alimwi akulya cakulya ciyumu cakumuuya?\nAmwiiye akubona mbociyandika kuswiilila jwi lya Jehova alimwi akubandika anguwe. Cibalo eeci cilatugwasya kubona mbotukonzya kweeleba kusunkwa a Saatani alimwi ambotukonzya kutalekela kutalondoka kwesu kutupa kuti tutabikkili maano kukuswiilila Jehova.